## Pravilnik o uvjetima i načinu pružanja usluga u zračnoj plovidbi

### NN 115/2009 (24.9.2009.), Pravilnik o uvjetima i načinu pružanja usluga u zračnoj plovidbi

MINISTARSTVO MORA, PROMETA  I INFRASTRUKTURE

2869

Na temelju članka 142. točke 6. Zakona o zračnom prometu (»Narodne novine«, broj 69/09), ministar mora, prometa i infrastrukture donosi

PRAVILNIK

O UVJETIMA I NAČINU PRUŽANJA USLUGA U ZRAČNOJ PLOVIDBI

DIO PRVI
OPĆE ODREDBE

Područje primjene

Članak 1.

(1) Ovim Pravilnikom se utvrđuju zajednički zahtjevi za sigurno i učinkovito pružanje usluga u zračnoj plovidbi, posebni uvjeti i način pružanja pojedinih usluga u zračnoj plovidbi za opći i operativni zračni promet u zračnom prostoru Republike Hrvatske i u dijelu međunarodnog zračnog prostora sukladno međunarodnim ugovorima koji obvezuju Republiku Hrvatsku te zadaće Agencije za civilno zrakoplovstvo (u daljnjem tekstu: Agencija) kao nacionalnog nadzornog tijela.

(2) Usluge u zračnoj plovidbi pruža pravna osoba koja udovoljava uvjetima utvrđenima posebnim propisom, u granicama svojih prava, dužnosti i odgovornosti, a radi sigurnog, redovitog i nesmetanog odvijanja zračnog prometa svih civilnih i vojnih zrakoplova u zračnom prostoru iz stavka 1. ovoga članka.

(3) Poslovi i zadaće koji se obavljaju u okviru pružanja usluga u zračnoj plovidbi, provode se na temelju međunarodnih ugovora koji obvezuju Republiku Hrvatsku, zakona, propisa kojim se uređuju uvjeti, način, pravila i postupci letenja zrakoplova te operativnih priručnika.

(4) Zajednički zahtjevi iz stavka 1. ovog članka detaljnije su uređeni Uredbom 550/2004 iz Dodatka B ovoga Pravilnika.

Pojmovi

Članak 2.

(1) U svrhu ovoga Pravilnika primjenjuju se definicije ustanovljene Uredbom 549/2004 iz Dodatka A ovoga Pravilnika.

(2) Uz definicije iz stavka 1. ovoga članka primjenjuju se i sljedeće definicije:

1. aerodromski kontrolni toranj (aerodrome control tower): nadležna jedinica kontrole zračnog prometa koja je uspostavljena u svrhe obavljanja aerodromske kontrole;

2. faza neizvjesnosti (uncertainty phase): situacija u kojoj postoji neizvjesnost u pogledu sigurnosti zrakoplova i osoba u njemu;

3. faza nevolje (distress phase): situacija u kojoj postoji osnovana sumnja da zrakoplovu i osobama u njemu prijeti velika i neposredna opasnost, ili da zrakoplovu treba pružiti neodložnu pomoć;

4. faza nužde (emergency phase): opći pojam koji označava fazu neizvjesnosti, fazu uzbune ili fazu nevolje;

5. faza uzbune (alert phase): situacija u kojoj postoji opasnost po sigurnost zrakoplova i osobe u njemu;

6. informacija o prometu (traffic information): informacija koju je proslijedila nadležna kontrola zračnog prometa kojom upozorava pilota zrakoplova na postojanje drugog poznatog ili uočenog prometa koji se nalazi u blizini pozicije ili namjeravane rute leta, a koja pomaže pilotu pri izbjegavanju sudara;

7. kontrolirano područje (control area-CTA): kontrolirani zračni prostor koji se prostire iznad utvrđene granice iznad zemlje;

8. meteorološke informacije (meteorological information): meteorološka izvješća, prognoze, upozorenja i drugi podaci vezani uz postojeće i/ili prognozirane meteorološke uvjete;

9. meteorološko informiranje (meteorological briefing): informiranje o postojećim i/ili očekivanim meteorološkim uvjetima;

10. meteorološka konzultacija (meteorological consultation): govorno savjetovanje s ovlaštenom kvalificiranom osobom o postojećim i/ili očekivanim meteorološkim uvjetima koji se odnose na letačke operacije.

11. operativni priručnik (operations manual): priručnik kojeg pružatelj usluga u zračnoj plovidbi donosi na temelju članka 7. ovoga Pravilnika;

12. plan leta (flight plan-FPL): određene informacije koje se podnose nadležnoj kontroli zračnog prometa, a odnose se na namjeravani let ili na dio leta zrakoplova;

13. područje letnih informacija (flight information region-FIR): zračni prostor određenih dimenzija u kojemu se pružaju usluge letnih informacija i obavlja uzbunjivanje;

14. prijavni ured operativnih usluga kontrole zračnog prometa (air traffic services reporting office – ARO): organizacijska jedinica koja je uspostavljena u svrhe prijama izvještaja namijenjenih pružanju operativnih usluga kontrole zračnog prometa te prijama planova leta prije uzlijetanja;

15. savjetodavna usluga kontrole zračnog prometa (air traffic advisory service): usluga koja se pruža u zračnom prostoru sa savjetodavnom uslugom u svrhu najvećeg mogućeg osiguranja razdvajanja zrakoplova koji lete prema IFR planu leta;

16. završna kontrolirana oblast (terminal control area – TMA/TCA): kontrolirano područje koje se u načelu utvrđuje oko mjesta slijevanja više ruta u okolici jednog ili više aerodroma;

17. zračni prostor sa savjetodavnom uslugom (advisory airspace): zračni prostor određenih dimenzija ili utvrđena ruta gdje postoji savjetodavna usluga kontrole zračnog prometa;

18. zrakoplovna emisija (aeronautical broadcasting service): usluga kojom se emitiraju informacije od značaja za sigurnost zračnog prometa;

19. zrakoplovna pokretna usluga (aeronautical mobile service): pokretna usluga između zrakoplovnih radiopostaja i radiopostaja u zrakoplovu, ili između radiopostaja u zrakoplovu u kojoj mogu sudjelovati i radiopostaje za preživljavanje te radiopostaje za utvrđivanje pozicije u slučaju nužde na za to posebno utvrđenim frekvencijama za slučaj nevolje ili nužde;

20. zrakoplovna nepokretna telekomunikacijska mreža (aeronautical fixed telecommunication network – AFTN): zatvoren i međusobno povezan svjetski sustav zrakoplovnih nepokretnih veza koji služi za razmjenu poruka među zrakoplovnim nepokretnim postajama unutar mreže.

(3) Iznimno od stavka 1. ovoga članka, pojmovi »Zajednica«, »pravo Zajednice«, »Ugovor o osnivanju Europske zajednice«, »Službeni list Europske Unije«, »zračni prijevoznik Zajednice« i »država članica« iz Uredbe iz Dodatka I ovog Pravilnika, čitat će se u skladu sa točkama 2. i 3. Dodatka II ECAA Sporazuma.

Dodaci

Članak 3.

(1) Dodatak A i B tiskani su uz ovaj Pravilnik i čini njegov sastavni dio.

(2) Dodatke iz stavka 1. ovoga članka čine:

– Dodatak A: Uredba (EZ) br. 549/2004 Europskog parlamenta i Vijeća od 10. ožujka 2004. o definiranju pravnog okvira za stvaranje jedinstvenog europskog neba (Okvirna uredba)

– Dodatak B: Uredba (EZ) br. 550/2004 Europskog parlamenta i Vijeća od 10. ožujka 2004. o pružanju usluga u zračnoj plovidbi unutar jedinstvenog europskog neba (Uredba o pružanju usluga).

Nadležna tijela

Članak 4.

(1) U smislu provedbe Uredbi iz Dodataka A i B ovoga Pravilnika, Nacionalno nadzorno tijelo u Republici Hrvatskoj je Agencija.

(2) U smislu provedbe članaka 8. i 9. Uredbe iz dodatka B ovoga Pravilnika nadležno tijelo je ministarstvo nadležno za poslove civilnog zračnog prometa (dalje u tekstu: Ministarstvo), sukladno članku 9. ovoga Pravilnika.

Usluge u zračnoj plovidbi

Članak 5.

(1) Usluge u zračnoj plovidbi obuhvaćaju:

1) operativne usluge u zračnom prometu:

a) usluge letnih informacija,

b) usluge uzbunjivanja,

c) savjetodavne usluge u zračnom prometu,

d) usluge kontrole zračnog prometa (aerodromska, prilazna i oblasna kontrola),

2) usluge komunikacija, navigacije i nadzora,

3) usluge zrakoplovnog informiranja;

4) usluge zrakoplovne meteorologije.

(2) Pružanje usluga u zračnoj plovidbi za potrebe oružanih snaga Republike Hrvatske, obavlja se uz uvjete, način i u opsegu utvrđenom posebnim ugovorima između ministarstva nadležnog za poslove obrane i pružatelja usluga u zračnoj plovidbi, uz prethodnu suglasnost Vlade Republike Hrvatske.

Radno vrijeme organizacijskih jedinica

Članak 6.

Radno vrijeme organizacijskih jedinica pružatelja usluga u zračnoj plovidbi, utvrđuje pružatelj usluga u zračnoj plovidbi i objavljuje na način uobičajen u zračnom prometu, a u skladu s odredbama ovoga Pravilnika.

Operativni priručnici

Članak 7.

Operativne priručnike izrađuje i ažurira pružatelj usluga u zračnoj plovidbi u skladu s međunarodnim ugovorima koji obvezuju Republiku Hrvatsku, Zakonom o zračnom prometu i propisima donesenim za njegovu provedbu, te osigurava njihovu ažurnost i dostupnost operativnom osoblju koji su ih dužni poznavati i primjenjivati u operativnom radu.

Način obračuna za pružene usluge u zračnoj plovidbi

Članak 8.

(1) Plan obračuna temelji se na izračunu troškova za usluge u zračnoj plovidbi koje je pružatelj usluga imao pružajući usluge korisnicima zračnog prostora. Plan raspoređuje te troškove između kategorija korisnika zračnog prostora.

(2) Plan obračuna i načela za uspostavljanje baze troškova, uređuju se propisom o utvrđivanju naknada za usluge u zračnoj plovidbi.

DIO DRUGI
IMENOVANJE PRUŽATELJA USLUGA U ZRAČNOJ PLOVIDBI

Opći uvjet za imenovanje pružatelja usluga u zračnoj plovidbi

Članak 9.

(1) U smislu provedbe članka 8. Uredbe iz Dodatka B ovoga Pravilnika, za pružanje operativnih usluga u zračnom prometu u specifičnom bloku zračnog prostora Ministarstvo imenuje, na ekskluzivnoj bazi, pružatelja usluga u zračnoj plovidbi kojemu je izdana Svjedodžba u skladu sa odredbama Zakona o zračnom prometu, ovoga Pravilnika i Uredbi iz Dodataka D do I propisa kojim se uređuje izdavanje svjedodžbe pružatelja usluga u zračnoj plovidbi, te koji u trenutku imenovanja udovoljava svim zahtjevima na temelju kojih mu je izdana Svjedodžba.

(2) U smislu provedbe članka 9. Uredbe iz Dodatka B ovoga Pravilnika, za pružanje usluga zrakoplovne meteorologije Ministarstvo može imenovati pružatelja usluga u zračnoj plovidbi kojemu je izdana Svjedodžba u skladu sa odredbama Zakona o zračnom prometu, ovoga Pravilnika i Uredbi iz Dodataka D do I propisa kojim se uređuje izdavanje svjedodžbe pružatelja usluga u zračnoj plovidbi, te koji u trenutku imenovanja udovoljava svim zahtjevima na temelju kojih mu je izdana Svjedodžba.

(3) Odluku o imenovanju iz stavaka 1. i 2. ovoga članka, Ministarstvo donosi na temelju prethodno izrađene stručne analize koju izrađuje Agencija.

DIO TREĆI
UVJETI I NAČIN PRUŽANJA USLUGA U ZRAČNOJ PLOVIDBI

Glava 1.
OPERATIVNE USLUGE U ZRAČNOM PROMETU

Odjeljak 1.
USLUGE LETNIH INFORMACIJA

Opseg usluge

Članak 10.

(1) Tijekom pružanja usluge letnih informacija, pilotima zrakoplova se prosljeđuju informacije i savjeti potrebni za sigurno, redovito i učinkovito obavljanje letova.

(2) Uslugu letnih informacija obavljaju nadležne kontrole zračnog prometa za sve letove koji podliježu kontroli zračnog prometa, kao i za druge letove s kojima postoji radiokomunikacija. Pružanje usluge kontrole zračnog prometa ima prednost pred pružanjem usluge letnih informacija.

Odjeljak 2.
USLUGE UZBUNJIVANJA

Opseg usluge

Članak 11.

(1) Obavljanjem usluge uzbunjivanja izvještava se i pomaže nadležnim tijelima u pokretanju potrage i spašavanja zrakoplova. Uzbunjivanje se obavlja za sve zrakoplove koji podliježu kontroli zračnog prometa, ostale zrakoplove koji su predali plan leta ili su na drugi način poznati pružatelju usluga u zračnoj plovidbi koji pruža operativne usluge u zračnom prometu i zrakoplove kojima prijeti nezakonito ometanje ili su predmetom nezakonitog ometanja.

(2) Centar oblasne kontrole zračnog prometa je središnja točka prikupljanja svih potrebnih informacija o zrakoplovu u nuždi koji leti u području letnih informacija ili u kontroliranom području u nadležnosti tog centra. Centar oblasne kontrole zračnog prometa dužan je te informacije prosljeđivati središnjem tijelu državne uprave nadležnom za zaštitu i spašavanje.

(3) O zrakoplovu koji se nalazi u stanju nužde, a pod kontrolom je aerodromskog kontrolnog tornja ili nadležne kontrole koja obavlja poslove i zadaće prilazne kontrole zračnog prometa, mora se neodložno obavijestiti nadležni centar oblasne kontrole zračnog prometa, ako je priroda nužde takva da je izvješćivanje neophodno. Kad to zahtijeva hitnost situacije, aerodromski kontrolni toranj, odnosno nadležna kontrola koja obavlja poslove i zadaće prilazne kontrole zračnog prometa, mora prvo izvijestiti one nadležne aerodromske službe koje mogu neodložno pružiti potrebnu pomoć i poduzeti sve potrebne mjere za njihovo uzbunjivanje.

Faze uzbunjivanja

Članak 12.

(1) Faze uzbunjivanja su:

– faza neizvjesnosti

– faza uzbune i

– faza nevolje.

(2) U zrakoplovnoj nepokretnoj telekomunikacijskoj vezi za objavljivanje faza uzbunjivanja koriste se sljedeće oznake:

– za fazu neizvjesnosti: INCERFA

– za fazu uzbune: ALERFA

– za fazu nevolje: DETRESFA.

(3) Faza neizvjesnosti se mora proglasiti:

1. ako nije primljena nikakva informacija o zrakoplovu unutar 30 minuta nakon što se zrakoplov trebao javiti, odnosno 30 minuta nakon neuspjelog pokušaja uspostave radiokomunikacije, ovisno o tome što je ranije, ili

2. ako zrakoplov nije sletio unutar 30 minuta nakon predviđenog vremena dolaska proslijeđenoga kontroli zračnog prometa, odnosno predviđenog vremena dolaska kojega je proračunala kontrola zračnog prometa, ovisno o tome što je kasnije.

(4) Faza uzbune se mora proglasiti:

1. ako tijekom faze neizvjesnosti sve poduzete istražne mjere i mjere za uspostavu radiokomunikacije nisu dale rezultat, ili

2. ako je zrakoplovu izdano odobrenje za slijetanje, a nije sletio unutar 5 minuta nakon predviđenog vremena slijetanja i radiokomunikacija s njim nije uspostavljena, ili

3. ako je primljena informacija da je smanjena operativna sposobnost zrakoplova, ali ne do mjere da bi prisilno slijetanje zrakoplova bilo vjerojatno, ili

4. ako zrakoplovu prijeti nezakonito ometanje ili je predmetom nezakonitog ometanja.

(5) Faza nevolje se mora proglasiti:

1. ako tijekom faze uzbune svi ponovljeni pokušaji za uspostavu radiokomunikacije nisu dali rezultat, a daljnje istražne mjere ukazuju na vjerojatnost da se zrakoplov nalazi u nevolji, ili

2. ako se zalihe goriva u zrakoplovu smatraju potrošenim ili nedostatnim za siguran završetak leta, ili

3. ako je primljena informacija o smanjenoj operativnoj sposobnosti zrakoplova u takvoj mjeri da je vjerojatno njegovo prisilno slijetanje, ili

4. ako je primljena informacija ili postoji opravdana vjerojatnost da zrakoplov izvodi ili je izveo prisilno slijetanje.

(6) Iznimno od odredaba stavka 3. i 5. ovoga članka, faza neizvjesnosti i faza nevolje neće se proglasiti ako se opravdano vjeruje da ne postoji opasnost po sigurnost zrakoplova i osoba u zrakoplovu.

Sadržaj izvještaja tijelu nadležnom za pokretanje potrage i spašavanja zrakoplova

Članak 13.

(1) Izvještaj u smislu izvješćivanja iz članka 11. stavka 1. ovoga Pravilnika mora sadržavati sljedeće podatke navedenim redoslijedom:

1. oznaku faze uzbunjivanja,

2. naziv organizacijske jedinice koja dostavlja podatke,

3. vrstu nužde,

4. značajne informacije iz plana leta,

5. naziv organizacijske jedinice koja je imala zadnji kontakt sa zrakoplovom, vrijeme i radiofrekvenciju,

6. zadnji izvještaj o poziciji i način na koji je pozicija utvrđena,

7. boju i razlikovne osobine zrakoplova,

8. mjere koje je već poduzela organizacijska jedinica koja dostavlja podatke,

9. ostale svrhovite podatke, posebice informacije o vrstama opreme za lociranje pozicije u slučaju nužde i opreme za spašavanje u zrakoplovu.

(2) Pored podataka iz stavka 1. ovoga članka, tijelu nadležnom za pokretanje potrage i spašavanja zrakoplova neodložno se moraju dostaviti i sljedeći podaci:

1. sve upotrebljive dodatne informacije, posebice informacije o razvoju situacije kroz redoslijedom objavljene faze uzbunjivanja, ili

2. informaciju da je situacija nužde okončana.

Odjeljak 3.
SAVJETODAVNE USLUGE U ZRAČNOM PROMETU

Opseg usluge

Članak 14.

Ako u nekom zračnom prostoru obavljanje kontrole zračnog prometa zbog nedostatnih odgovarajućih informacija o IFR letovima nije moguće, može se u tom zračnom prostoru u okviru proširenog pružanja usluge letnih informacija obavljati pružanje savjetodavne usluge u zračnom prometu. IFR letovi u nekontroliranom zračnom prostoru koji su poznati pružatelju usluga u zračnoj plovidbi, međusobno se razdvajaju pružanjem savjetodavne usluge u zračnom prometu.

Odjeljak 4.
USLUGE KONTROLE ZRAČNOG PROMETA

Opseg usluge

Članak 15.

(1) U svrhu sigurnog, redovitog i nesmetanog odvijanja zračnog prometa, obavljanjem poslova i zadaća kontrole zračnog prometa, provodi se nadzor i upravlja kretanjima svih civilnih i vojnih zrakoplova u zračnom prostoru i na manevarskim površinama kontroliranih aerodroma.

(2) Obavljanjem poslova i zadaća kontrole zračnog prometa sprječavaju se:

1. sudari zrakoplova u zraku i zrakoplova na manevarskim površinama aerodroma, i

2. sudari zrakoplova i vozila, te sudari zrakoplova i ostalih prepreka na manevarskim površinama aerodroma.

Opseg obavljanja poslova i zadaća kontrole zračnog prometa

Članak 16.

(1) Kontrola zračnog prometa obavlja se:

1. za IFR letove u kontroliranom zračnom prostoru,

2. za aerodromski promet na kontroliranim aerodromima,

3. za VFR letove u kontroliranom zračnom prostoru, ako prema odredbama propisa kojim se uređuju uvjeti, način, pravila i postupci letenja zrakoplova podliježu kontroli zračnog prometa.

(2) Kontrola zračnog prometa može se obavljati i za druge letove i promet, ako je to potrebno zbog sprječavanja ugrožavanja i opasnosti po sigurnosti zračnog prometa.

Vrste usluga kontrole zračnog prometa

Članak 17.

Usluge kontrole zračnog prometa mogu biti:

1. usluge aerodromske kontrole zračnog prometa, za koje je nadležan aerodromski kontrolni toranj;

2. usluge prilazne kontrole zračnog prometa, za koje je nadležan

a) aerodromski kontrolni toranj, ili

b) posebna organizacijska jedinica prilazne kontrole zračnog prometa, odnosno posebna organizacijska jedinica završne kontrolirane oblasti, ili

c) centar oblasne kontrole zračnog prometa;

3. usluge oblasne kontrole zračnog prometa, za koje je nadležan centar oblasne kontrole zračnog prometa.

Nadležnost kontrole zračnog prometa

Članak 18.

(1) Nadležne kontrole zračnog prometa obavljaju poslove i zadaće u utvrđenim područjima odgovornosti, a u skladu s utvrđenim operativnim postupcima. Operativne postupke utvrđuje pružatelj usluga u zračnoj plovidbi.

(2) Za kontrolu nekog zrakoplova u svakom trenutku, odgovorna je samo jedna nadležna kontrola zračnog prometa.

Prijenos odgovornosti

Članak 19.

(1) Prijenos odgovornosti za kontrolu zrakoplova s jedne nadležne kontrole zračnog prometa na drugu, može se provoditi između dva centra oblasne kontrole, između centra oblasne kontrole i prilazne kontrole, između prilazne kontrole i aerodromskog kontrolnog tornja te između pojedinih radnih mjesta i/ili sektora unutar iste organizacijske jedinice na temelju odredbi ovoga Pravilnika, sporazuma o postupcima koordinacije i/ili operativnih priručnika.

(2) Prijenos odgovornosti za kontrolu zrakoplova iz stavka 1. ovoga članka, ne smije se prenositi s jedne nadležne kontrole zračnog prometa na drugu bez pristanka nadležne kontrole zračnog prometa koja prihvaća prijenos odgovornosti, uzimajući u obzir utvrđene sporazume o postupcima koordinacije i druge operativne postupke.

(3) Prijenos odgovornosti iz stavka 1. ovoga članka može se provoditi i između nadležne kontrole zračnog prometa i nadležne jedinice za navođenje ministarstva nadležnog za poslove obrane. Odredba stavka 2. ovoga članka primjenjuje se na odgovarajući način na prijenos odgovornosti između nadležne kontrole zračnog prometa i nadležne jedinice za navođenje ministarstva nadležnog za poslove obrane.

Podjela odgovornosti za kontrolu zrakoplova

Članak 20.

(1) Kod zrakoplova u dolasku, odgovornost za kontrolu zrakoplova prenosi se s nadležne kontrole koja obavlja poslove i zadaće prilazne kontrole na nadležnu kontrolu koja obavlja poslove i zadaće aerodromske kontrole u sljedećim slučajevima, a ovisno o tome što je ranije:

– kad se zrakoplov nalazi u okolici aerodroma

– kad se smatra da će se prilaženje i slijetanje moći završiti uz vidljivost zemaljske površine ili

– kad se zrakoplov već nalazi u neprekinutim vizualnim meteorološkim uvjetima, odnosno

– kad je zrakoplov sletio.

(2) Kod zrakoplova u odlasku, odgovornost za kontrolu zrakoplova prenosi se s nadležne kontrole koja obavlja poslove i zadaće aerodromske kontrole na nadležnu kontrolu koja obavlja poslove i zadaće prilazne kontrole, u slučaju

– kad u okolici aerodroma prevladavaju vizualni meteorološki uvjeti, prije nego što zrakoplov napusti okolicu aerodroma ili prije nego što zrakoplov uđe u instrumentalne meteorološke uvjete, ovisno o tome što je ranije, odnosno

– u slučaju kad na aerodromu prevladavaju instrumentalni meteorološki uvjeti, neposredno prije nego što zrakoplov zbog uzlijetanja izađe na stazu u uporabi, odnosno neposredno nakon uzlijetanja zrakoplova, ako je operativnom uputom propisan takav postupak.

Način provedbe kontrole zračnog prometa

Članak 21.

(1) Poslovi i zadaće kontrole zračnog prometa provode se:

1. utvrđivanjem prometne situacije na temelju ulaznih informacija, posebice na temelju planova leta, radarskih podataka te izvještaja pilota zrakoplova o poziciji i razina na kojima zrakoplovi lete;

2. izdavanjem odobrenja i uputa te prosljeđivanjem informacija o prometu pilotima zrakoplova;

3. koordinacijom odobrenja s drugim nadležnim kontrolama zračnog prometa, ako je to potrebno zbog sigurnosti zračnog prometa i prijenosa odgovornosti.

(2) Obavljanje poslova i zadaća kontrole zračnog prometa ima prednost pred prosljeđivanjem informacija o prometu.

Glava 2.
USLUGE KOMUNIKACIJA, NAVIGACIJE I NADZORA

Opseg usluge

Članak 22.

(1) Usluge komunikacija (Communication Services – COM) zajedno sa tehničkim sustavima zračne plovidbe u zrakoplovnoj nepokretnoj i pokretnoj mreži omogućuju komunikacije zemlja-zemlja, zrak-zemlja i zrak-zrak za potrebe kontrole zračnog prometa.

(2) Usluge navigacije (Navigation Services – NAV) zajedno s tehničkim sustavima zračne plovidbe omogućuju prosljeđivanje zrakoplovima informacija o poziciji i vremenskoj udaljenosti.

(3) Usluge nadzora (Surveillance Services – SUR) zajedno s tehničkim sustavima zračne plovidbe omogućuju utvrđivanje pojedinih pozicija zrakoplova u cilju sigurnog razdvajanja.

Uvjeti i načini prosljeđivanja informacija

Članak 23.

(1) Prosljeđivanje informacija od značaja za sigurnost zračnog prometa obavlja se putem zrakoplovne nepokretne i pokretne veze, te putem zrakoplovnih emisija.

(2) Zrakoplovna nepokretna veza služi za prosljeđivanje informacija nepokretnom telekomunikacijskom mrežom. Zrakoplovna pokretna veza služi za prosljeđivanje informacija između zemaljskih radiopostaja (ground station) i radiopostaja zrakoplova (aircraft station), te između radiopostaja zrakoplova. Putem zrakoplovnih emisija odašilju se informacije od značaja za zračni promet.

Osiguranje usluge

Članak 24.

(1) Pružatelj usluga u zračnoj plovidbi je dužan osigurati i upotrebljavati potrebna komunikacijska sredstva za obavljanje zrakoplovne pokretne usluge i komunikacijska sredstva za prosljeđivanje informacija zrakoplovnom nepokretnom telekomunikacijskom mrežom.

(2) Frekvencije potrebne za osiguranje zrakoplovne pokretne usluge i obavljanje zrakoplovnih emisija u potrebnom opsegu dužan je osigurati i utvrditi pružatelj usluga u zračnoj plovidbi.

Glava 3.
USLUGA ZRAKOPLOVNOG INFORMIRANJA

Opseg usluge

Članak 25.

(1) Usluga zrakoplovnog informiranja (Aeronautical Information Service – AIS) u određenom području odgovornosti, podrazumijeva pružanje zrakoplovnih informacija/podataka potrebnih za sigurnost, redovitost i učinkovitost zračne plovidbe.

(2) Usluga zrakoplovnog informiranja pruža se u obliku koji odgovara operativnim zahtjevima:

1. svih sudionika letačkih operacija, uključujući letačku posadu, korisnike zadužene za planiranje letenja i rad na simulatorima letenja,

2. organizacijskih jedinica operativnih usluga u zračnom prometu odgovornih za pružanje usluga letnih informacija i pružanje preduzletnih informacija.

(3) Pružanje usluge zrakoplovnog informiranja provodi se u skladu s međunarodnim standardima, obavljanjem poglavito sljedećih poslova i zadaća:

1. zaprimanje i početna procjena ili formiranje sirovih podataka;

2. priprema za objavu zrakoplovnih informacija objedinjavanjem sadržaja, uređivanjem i formatiranjem;

3. objavljivanje i pohrana zrakoplovnih informacija;

4. distribucija zrakoplovnih informacija.

(4) U cilju osiguranja provedbe poslova i zadaća iz stavka 3. ovoga članka, odgovarajući davatelji podataka i pružatelji usluga u zračnoj plovidbi, dužni su sklopiti odgovarajuće sporazume o razini pružanja usluga (Service Level Agreement – SLA).

Pružanje zrakoplovnih informacija

Članak 26.

(1) Pružatelj usluga u zračnoj plovidbi objavljuje zrakoplovne informacije predviđene Objedinjenim paketom zrakoplovnih informacija (u daljnjem tekstu – Objedinjeni paket) koji se sastoji od sljedećih elemenata:

1. Zbornik zrakoplovnih informacija (Aeronautical Information Publication – AIP, u daljnjem tekstu – Zbornik),

2. Izmjena Zbornika (Amendment to the AIP – AIP AMDT),

3. Dopuna Zbornika (Supplement to the AIP – AIP SUP),

4. NOTAM i bilteni preduzletnih informacija (Pre-flight Information Bulletins – PIB),

5. Okružnice zrakoplovnih informacija (Aeronautical Information Circular – AIC),

6. Liste provjere i popisi važećih NOTAM-a,

(2) Pružatelj usluga u zračnoj plovidbi objavljuje zrakoplovne informacije i putem drugih publikacija i karata koje nisu sastavni dio Objedinjenog paketa.

(3) Zrakoplovne informacije se pružaju i putem Europske baze podataka (EAD), koja osim zrakoplovnih informacija predviđenih za objavu putem Objedinjenog paketa obuhvaća i druge podatke od značaja za odvijanje zračne plovidbe.

(4) Jezik na kojem se objavljuju zrakoplovne informacije u zavisnosti je od načina pružanja zrakoplovnih informacija:

1. u zrakoplovnim tiskanim i elektronskim publikacijama (AIP, AIP AMDT, AIP SUP, AIC) na hrvatskom i engleskom jeziku, gdje je primjenjivo,

2. u NOTAM-u i popisima važećih NOTAM-a, na engleskom jeziku,

3. u drugim posebnim publikacijama na hrvatskom i engleskom jeziku, gdje je primjenjivo,

4. u aplikacijama baze podataka, za podatke koji su različiti od onih predviđenih Objedinjenim paketom, na engleskom jeziku.

(5) Informacije se primateljima prosljeđuju u tiskanom i/ili elektronskom obliku, te na nacionalnoj i/ili međunarodnoj razini.

Vrste zrakoplovnih informacija

Članak 27.

(1) Zbornik zrakoplovnih informacija Republike Hrvatske je temeljni informacijski dokument, načelno namijenjen ispunjenju međunarodnih zahtjeva za razmjenu zrakoplovnih informacija trajnog karaktera, bitnih za sigurnost zračne plovidbe. Postupcima utvrđenim operativnim priručnikom osigurava se objava zrakoplovnih informacija u skladu s odgovarajućim razdobljima primjene, ovisno o njihovom operativnom značaju.

(2) Zbornik zrakoplovnih informacija ažurira se putem dvije vrste izmjena (AIP AMDT):

1. redovite izmjene (AIP AMDT) koje obuhvaćaju stalne promjene u Zborniku na naznačeni datum objave;

2. izmjene koje se objavljuju u skladu s AIRAC (Aeronautical Informattion Regulation and Control) sustavom i uključuju stalne promjene od operativnog značaja, na naznačeni AIRAC datum stupanja na snagu.

(3) Privremene promjene u trajanju tri mjeseca ili duže i informacije kraćeg trajanja, koje sadrže opsežan tekst i/ili grafiku, te dopunjuju stalne informacije sadržane u Zborniku, objavljuju se kao dopuna Zborniku (AIP SUP). Privremene promjene Zbornika od operativnog značaja objavljuju se u skladu sa AIRAC sustavom i utvrđenim AIRAC datumima, te su jasno označene akronimom »AIRAC AIP SUP«.

(4) NOTAM-om se objavljuju zrakoplovne informacije privremenog karaktera i kratkog trajanja, te one informacije čije su trajne promjene ili privremene promjene dužeg trajanja od operativnog značaja nastale u periodu prekratkom za objavu iz stavka 2. ovoga članka. NOTAM-om se ne objavljuju opsežni tekstovi i/ili grafički prikazi.

(5) Okružnice zrakoplovnih informacija sadrže informacije dugoročnih predviđanja bilo kakvih većih promjena propisa, postupaka ili uređaja, informacije u obliku pojašnjenja ili preporuke, a koje utječu na sigurnost zračne plovidbe, te informacije ili upozorenja u svrhu pojašnjenja ili preporuke, koje se odnose na tehnička, zakonska ili administrativna pitanja.

Preduzletne zrakoplovne informacije

Članak 28.

(1) Pružatelj usluga u zračnoj plovidbi dužan je osigurati preduzletno zrakoplovno informiranje od značaja za sigurnost, redovitost i učinkovitost zračne plovidbe, kao i prihvaćanje, obradu i prosljeđivanje informacija nakon leta.

(2) Područje preduzletnog zrakoplovnog informiranja obuhvaća područje letnih informacija Republike Hrvatske, susjedna područja letnih informacija i sve segmente ruta u drugim područjima letnih informacija kroz koji se namjerava obavljati planirani let.

(3) Pružanje preduzletnih zrakoplovnih informacija uključuje sve elemente Objedinjenog paketa iz članka 26. stavak 1. ovoga Pravilnika te druge publikacije i odgovarajuće dokumente propisane za preduzletno informiranje uključujući sažet pregled važećih NOTAM-a i drugih hitnih informacija koje se korisnicima pružaju u obliku Biltena preduzletnih informacija (PIB). Pružanje preduzletnog zrakoplovnog informiranja uključuje i postupanje s planovima leta pod uvjetima i na način utvrđen odredbama propisa kojim se uređuju pravila letenja zrakoplova.

(4) Korisnici iz članka 25. stavka 2. točke 1. ovoga Pravilnika mogu i samostalno obaviti preduzletno informiranje (self-briefing) ako je takva vrsta usluge na raspolaganju.

Glava 4.
USLUGE ZRAKOPLOVNE METEOROLOGIJE

Opseg usluge

Članak 29.

(1) Pružanje usluge zrakoplovne meteorologije (Meteorological Services – MET) podrazumijeva upoznavanje s postojećim i očekivanim meteorološkim uvjetima, kao i pružanje ostalih meteoroloških informacija od značaja za sigurno, redovito i nesmetano odvijanje zračnog prometa.

(2) Usluge zrakoplovne meteorologije pružaju se:

– operatorima zrakoplova

– sudionicima letačkih operacija

– jedinicama kontrole zračnog prometa

– jedinicama za potragu i spašavanje

– operatorima aerodroma.

Obveza pružatelja usluga zrakoplovne meteorologije

Članak 30.

Pružatelj usluga zrakoplovne meteorologije obvezan je:

– pribavljati podatke i izrađivati meteorološke informacije za područje aerodroma, za prostor do razine leta 100, kao i za prostor iznad razine leta 100 u području letnih informacija iz svoje nadležnosti;

– prosljeđivati meteorološke informacije iz svoje nadležnosti u nacionalne i međunarodne sustave;

– pribavljati meteorološke informacije s područja letnih informacija iz svoje nadležnosti te iz nadležnosti drugih nacionalnih i međunarodnih pružatelja meteoroloških usluga.

Način pružanja usluga zrakoplovne meteorologije

Članak 31.

(1) Usluge zrakoplovne meteorologije pružaju se korisnicima:

– meteorološkim informiranjem i konzultiranjem

– zrakoplovnim emisijama

– u tiskanom obliku, i

– prikazom na automatskim sustavima.

(2) Pružanje usluga zrakoplovne meteorologije može se obavljati zajedno s pružanjem usluga preduzletnog informiranja i na način iz članka 28. stavak 4. ovoga Pravilnika.

Glava 5.
DOKUMENTACIJA O OPERATIVNIM PODACIMA

Zapisi podataka zrakoplovnih komunikacija i nadzornih podataka

Članak 32.

(1) Podaci zrakoplovnih komunikacija (pokretnih i nepokretnih) i podaci nadzornih (surveillance) sustava korištenih u obavljanju poslova i zadaća pružanja operativnih usluga u zračnom prometu, moraju se zapisivati.

(2) Svi pisani zapisi podataka iz stavka 1. ovoga članka, moraju se čuvati najmanje 90 dana, a elektromagnetski zapisi podataka najmanje 30 dana.

Čuvanje zapisa koji su predmetom istrage

Članak 33.

Svi zapisi iz članka 32. ovoga Pravilnika koji su predmetom istrage, moraju se čuvati do zaključenja istrage.

DIO ČETVRTI
UPRAVLJANJE PROTOKOM ZRAČNOG PROMETA, UPORABA ZRAČNOG PROSTORA

Upravljanje protokom zračnog prometa

Članak 34.

(1) Poslovi i zadaće upravljanja protokom zračnog prometa sastavni su dio poslova i zadaća koji se obavljaju u okviru pružanja operativnih usluga u zračnom prometu.

(2) Pružatelj usluga u zračnoj plovidbi dužan je osigurati organizacijske, provedbene i druge uvjete u svrhu primjene i provedbe svih potrebnih prikladnih mjera u okviru upravljanja protokom zračnog prometa.

(3) Poslovi i zadaće upravljanja protokom zračnog prometa obavljaju se u skladu s međunarodnim ugovorima koji obvezuju Republiku Hrvatsku, kao i zahtjevima i preporukama organizacije EUROCONTROL u okviru središnjeg europskog upravljanja protokom zračnog prometa.

Posebna uporaba zračnog prostora

Članak 35.

(1) Posebna uporaba zračnog prostora (special airspace utilization), poglavito održavanje zrakoplovnih priredbi, posebno korištenje kontroliranog zračnog prostora, vojne vježbe, kao i odvijanje letova kroz područja s ograničenjem letenja i drugih letova za posebne namjene, moraju se koordinirati s nadležnim subjektima.

(2) Informacije o posebnoj uporabi zračnog prostora moraju se, poradi sprječavanja ugrožavanja sigurnosti zračnog prometa, pravodobno objavljivati na način uobičajen u zračnom prometu.

DIO PETI
NADZOR

Nadležnost za obavljanje nadzora

Članak 36.

U smislu provedbe članka 4. Uredbe iz Dodatka A i članka 2. Uredbe iz Dodatka B ovoga Pravilnika, nadzor nad pružateljem usluga u zračnoj plovidbi obavlja Agencija u skladu sa odredbama Zakona o zračnom prometu i propisa kojim se uređuje izdavanje svjedodžbe pružatelja usluga u zračnoj plovidbi.

DIO ŠESTI
PREKRŠAJNE ODREDBE

Članak 37.

Nepridržavanje odredaba ovoga Pravilnika podliježe prekršajnim odredbama Zakona o zračnom prometu.

DIO SEDMI
PRIJELAZNE I ZAVRŠNE ODREDBE

Članak 38.

(1) Ovaj Pravilnik usklađen je s odredbama:

– Uredbe (EZ) 549/2004 Europskog parlamenta i Vijeća od 10. ožujka 2004. o definiranju pravnog okvira za stvaranje jedinstvenog europskog neba (Okvirna uredba);

– Uredbe (EZ) 550/2004 Europskog parlamenta i Vijeća od 10. ožujka 2004. o pružanju usluga u zračnoj plovidbi unutar jedinstvenog europskog neba (Uredba o pružanju usluga).

(2) Dodaci I i II tiskani su uz ovaj Pravilnik i čine njegov sastavni dio.

(3) Dodatke iz stavka 2. ovoga članka čine:

(a) Dodatak I: Uredba (EZ) 549/2004 Europskog parlamenta i Vijeća od 10. ožujka 2004. o definiranju pravnog okvira za stvaranje jedinstvenog europskog neba (Okvirna uredba) i Izjava država članica o vojnim pitanjima u svezi jedinstvenog europskog neba

(b) Dodatak II: Uredba (EZ) 550/2004 Europskog parlamenta i Vijeća od 10. ožujka 2004. o pružanju usluga u zračnoj plovidbi unutar jedinstvenog europskog neba (Uredba o pružanju usluga).

(4) U provedbi ovoga Pravilnika potrebno je pridržavati se i odredaba posebnog propisa kojim se uređuje interoperabilnost Europske mreže za upravljanje zračnim prometom.

Članak 39.

(1) Hrvatska kontrola zračne plovidbe d.o.o. dužna je u roku od šest mjeseci od dana stupanja na snagu ovoga Pravilnika, uskladiti svoje poslovanje s odredbama ovoga Pravilnika.

(2) Operativne priručnike iz članka 7. ovoga Pravilnika, Hrvatska kontrola zračne plovidbe d.o.o. dužna je uskladiti u roku od dvanaest mjeseci od dana stupanja na snagu ovoga Pravilnika.

Članak 40.

U slučaju nejasnoća u tumačenju i nedostataka odredaba ovoga Pravilnika koristit će se tekst Uredbi iz Dodataka A i B ovog Pravilnika na engleskom jeziku, kako je objavljen u Službenom listu Europske Unije.

Članak 41.

Danom stupanja na snagu ovoga Pravilnika prestaje važiti Pravilnik o uvjetima i načinu pružanja usluga u zračnoj plovidbi (»Narodne novine«, broj 40/08).

Članak 42.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/09-02/55
Urbroj: 530-09-09-2
Zagreb, 14. rujna 2009.

Ministar
mora, prometa i infrastrukture
Božidar Kalmeta, v. r.

**DODATAK A**

UREDBA (EZ) Br. 549/2004 EUROPSKOG PARLAMENTA I VIJEĆA od 10. ožujka 2004. o definiranju pravnog okvira za stvaranje jedinstvenog europskog neba (Okvirna uredba)
i
Izjava država članica o vojnim pitanjima u svezi jedinstvenog europskog neba

UREDBA (EZ) Br. 549/2004 EUROPSKOG PARLAMENTA I VIJEĆA
od 10. ožujka 2004.
o definiranju pravnog okvira za stvaranje jedinstvenog europskog neba
(Okvirna uredba)
(Tekst koji se primjenjuje na Europski gospodarski prostor – EEA)

EUROPSKI PARLAMENT I VIJEĆE EUROPSKE UNIJE,

Uzimajući u obzir Ugovor o osnivanju Europske zajednice, a osobito na članak 80(2) Ugovora,

Uzimajući u obzir prijedlog Komisije[[1]](#footnote-29081-1),

Uzimajući u obzir mišljenje Europskog odbora za ekonomska i socijalna pitanja[[2]](#footnote-29081-2),

Uzimajući u obzir mišljenje Odbora regija[[3]](#footnote-29081-3),

Djelujući sukladno postupku utvrđenom u Članku 251 Ugovora[[4]](#footnote-29081-4), a s obzirom na zajednički tekst kojeg je Mirovni odbor potvrdio 11. prosinca 2003,

Budući da:

(1) Provođenje zajedničke prometne politike zahtijeva učinkovit sustav zračnog prometa koji će omogućiti sigurno i redovito pružanje usluga u zračnom prometu, a time i slobodno kretanje robe, putnika i usluga.

(2) Na Izvanrednom sastanku u Lisabonu održanom 23. i 24. ožujka 2000., Europsko vijeće se obratilo Komisiji za iznošenje prijedloga o upravljanju zračnim prostorom, kontroli zračnog prometa i upravljanju protokom zračnog prometa, utemeljenih na radu Visokog povjerenstva za uvođenje jedinstvenog europskog neba koje je ustanovila Komisija. Ovo Povjerenstvo, koje uglavnom čine civilne i vojne uprave zračnog prometa u državama članicama, podnijelo je izvješće u studenom 2000.

(3) Nesmetano funkcioniranje sustava zračnog prometa zahtijeva dosljednu, visoku razinu sigurnosti u pružanju usluga u zračnoj plovidbi, omogućujući time optimalnu uporabu europskog zračnog prostora te dosljednu, visoku razinu sigurnosti u zračnom prometu, sukladno obvezi pružanja usluga u zračnoj plovidbi koja je od zajedničkog interesa, uključujući i obveze državne uprave. Stoga se pružanje usluga treba provoditi sukladno najvišim standardima odgovornosti i stručnosti.

(4) Inicijativu za uvođenje jedinstvenog europskog neba potrebno je razvijati sukladno obvezama temeljem članstva u Zajednici i obvezama država članica Eurocontrola, te sukladno načelima utvrđenim Čikaškom konvencijom o međunarodnom civilnom zrakoplovstvu iz 1944.

(5) Odluke u svezi sadržaja, djelokruga ili provođenja vojnih operacija i obuke nisu u području nadležnosti Zajednice.

(6) Države članice prihvatile su opću izjavu o vojnim pitanjima u svezi jedinstvenog europskog neba[[5]](#footnote-29081-5). Prema toj izjavi države članice osobito trebaju unapređivati civilno-vojnu suradnju i, ako i u kojoj mjeri države članice to budu smatrale potrebnim, omogućiti suradnju između njihovih oružanih snaga u svim stvarima upravljanja zračnim prometom.

(7) Zračni prostor predstavlja ograničeni potencijal, čija je optimalna i učinkovita uporaba moguća samo ako se uvaže zahtjevi svih korisnika i, gdje je to bitno, budu zastupljeni u cjelovitom procesu razvoja i odlučivanja te uvođenja jedinstvenoga europskog neba, uključujući i Odbor za uvođenje jedinstvenog neba.

(8) Slijedom svih navedenih razloga i uzimajući u obzir širenje jedinstvenog europskog neba na veći broj europskih država, Zajednica će, uzevši u obzir trendove događanja unutar Eurocontrola, utvrditi zajedničke ciljeve i program akcija za ulaganje vlastitih napora, te napora država članica i raznih ekonomskih subjekata u cilju stvaranja cjelovitijeg operativnog zračnog prostora: jedinstvenog europskog neba.

(9) Ukoliko države članice pokreću mjere u cilju pridržavanja zahtjeva Zajednice, državna tijela koje provode provjeru poštivanja zahtjeva trebaju biti u dovoljnoj mjeri neovisna od pružatelja usluga u zračnoj plovidbi.

(10) Usluge u zračnoj plovidbi, a osobito usluge zračnog prometa, u odnosu na javna tijela, zahtijevaju funkcionalno ili organizacijsko razdvajanje i u državama članicama organizirane su sukladno različitim legalnim oblicima.

(11) U slučaju potrebe neovisne revizije poslovanja pružatelja usluga u zračnoj plovidbi, kontrole koje provode službena revizijska tijela država članica u kojima je za reviziju nadležna državna uprava ili javno tijelo pod nadzorom gore navedenih revizijskih tijela trebaju se priznati kao neovisna revizija, bez obzira na to da li se izvješća objavljuju ili ne objavljuju.

(12) Poželjno je proširiti zračni prostor jedinstvenog europskog neba na treće zemlje, u okviru sudjelovanja Zajednice u radu Eurocontrola nakon pristupanja ili kroz sporazume zaključene između Zajednice i tih zemalja.

(13) Pristupanje Zajednice Eurocontrolu važna je komponenta u stvaranju sveeuropskog zračnog prostora.

(14) U procesu stvaranja jedinstvenog europskog neba Zajednica treba po mogućnosti razvijati najvišu razinu suradnje s Eurocontrolom, kako bi se osigurala regulativna suradnja i dosljedni pristupi, odnosno izbjeglo bilo kakvo međusobno dupliranje.

(15) Sukladno zaključcima Visokog povjerenstva, Eurocontrol je tijelo koje posjeduje primjereno stručno znanje za pružanje potpore Zajednici kao regulatornom subjektu. Slijedom toga, potrebno je izraditi propise za provedbu zadaća u nadležnosti Eurocontrola temeljem dodijeljenih ovlasti, a prema uvjetima koji će se uvrstiti u okvir suradnje između Komisije i Eurocontrola.

(16) Izrada nacrta mjera za stvaranje jedinstvenog europskog neba zahtijeva opsežnije konzultacije ekonomskih i društvenih subjekata.

(17) Socijalne partnere potrebno je primjereno upoznati i konzultirati o svim mjerama od društvenog značaja. Potrebno je konzultirati i Odbor za međusektorski dijalog osnovan temeljem Odluke Komisije 1998/500/EZ od 20. svibnja 1998. o osnutku odbora za međusektorski dijalog u cilju promicanja dijaloga između socijalnih partnera na europskoj razini[[6]](#footnote-29081-6).

(18) Zainteresiranim subjektima kao što su pružatelji usluga u zračnoj plovidbi, korisnici zračnog prostora, zračne luke, industrijski sektor i strukovna predstavnička tijela potrebno je osigurati uvjete za upoznavanje Komisije s tehničkim aspektima uvođenja jedinstvenog europskog neba.

(19) Funkcioniranje cjelokupnog sustava usluga u zračnoj plovidbi redovito će se provjeravati, osobito s obzirom na održavanje visoke razine sigurnosti, a u cilju provjere učinkovitosti usvojenih mjera i predlaganja daljnjih mjera.

(20) Sankcije zbog kršenja ove Uredbe i mjera iz čl. 3 trebaju biti učinkovite, proporcionalne i preventivne, i ne smiju umanjivati sigurnost.

(21) Učinak mjera poduzetih za provedbu ove Uredbe potrebno je sagledati u kontekstu redovnih izvješća Komisije.

(22) Ova Uredba ne utječe na ovlast država članica za usvajanje odredbi u svezi organiziranja vlastitih oružanih snaga. Sukladno ovoj ovlasti države članice mogu usvojiti mjere u cilju osiguranja zračnog prostora za svoje oružane snage koji će veličinom odgovarati potrebama provođenja školovanja i izobrazbe. Stoga je potrebno uvrstiti zaštitnu klauzulu kojom bi se osigurala provedba ove ovlasti.

(23) Odluke o proširenju suradnje na korištenju Zračne luke Gibraltar između Kraljevine Španjolske i Ujedinjenog Kraljevstva donesene su u Londonu 2. prosinca 1987. zajedničkom izjavom ministara vanjskih poslova dviju zemalja. Ove odluke još nisu stupile na snagu.

(24) Obzirom da cilj ove Uredbe, tj. stvaranje jedinstvenog europskog neba, ne mogu u zadovoljavajućoj mjeri postići same države članice zbog transnacionalnog opsega djelovanja, navedeni cilj može se bolje ostvariti na razini Zajednice, uzimajući u obzir provedbena pravila u kojima su uvaženi specifični lokalni uvjeti, Zajednica može usvojiti mjere sukladno načelu supsidijarnosti utvrđenom u čl. 5 Ugovora. Sukladno načelu proporcionalnosti iz navedenoga članka, ova Uredba ne prelazi mjere potrebne za postizanje ovoga cilja.

(25) Mjere za provedbu ove Uredbe potrebno je usvojiti sukladno Odluci Vijeća br. 1999/468/EZ od 28. lipnja 1999. kojim su utvrđeni postupci za provođenje izvršnih ovlasti Komisije.[[7]](#footnote-29081-7)

(26) čl. 8(2) Standardnog poslovnika odbora[[8]](#footnote-29081-8) donesenog na temelju primjene čl. 7(1) Odluke 1999/468/EZ propisuje standardno pravilo prema kojem predsjednik odbora može donijeti odluku o pozivanju trećih strana na sastanak odbora. Po potrebi, predsjednik Odbora za uvođenje jedinstvenog neba, može pozvati predstavnike Eurocontrola da prisustvuju sastancima u svojstvu promatrača ili stručnjaka,

DONIJELI SU OVU UREDBU:

CILJ I DJELOKRUG

Članak 1.

1. Cilj inicijative jedinstvenog europskog neba je unapređenje postojećih standarda sigurnosti i sveukupne učinkovitosti općeg zračnog prometa u Europi, optimiziranje kapaciteta sukladno zahtjevima svih korisnika zračnog prostora i smanjenje kašnjenja. Slijedom ovoga cilja, svrha ove Uredbe je utvrditi usuglašeni pravni okvir za stvaranje jedinstvenog europskog neba do 31. prosinca 2004.

2. Primjena ove Uredbe i mjera iz čl. 3 ne dovodi u pitanje suverenitet država članica nad vlastitim zračnim prostorom niti zahtjeve država članica u svezi javnog reda, javne sigurnosti i obrambenih pitanja, kao što je definirano u čl. 13. Ova Uredba i gore navedene mjere ne odnose se na vojne operacije i izobrazbu.

3. Primjena ove Uredbe i mjera iz čl. 3 ne dovodi u pitanje prava i obveze država članica definirane Čikaškom konvencijom o međunarodnom civilnom zrakoplovstvu iz 1944.

4. Podrazumijeva se da primjena ove Uredbe i mjera iz čl. 3 Uredbe na Zračnu luku Gibraltar neće dovoditi u pitanje pravne pozicije Kraljevine Španjolske i Ujedinjenog Kraljevstva u sporu oko suvereniteta nad teritorijem na kojem se zračna luka nalazi.

5. Primjena ove Uredbe i mjera iz čl. 3 na Zračnu luku Gibraltar odgodit će se dok odluke iz Zajedničke izjave ministara vanjskih poslova Kraljevine Španjolske i Ujedinjenog Kraljevstva od 2. prosinca 1987. ne stupe na snagu. Vlade Španjolske i Ujedinjenog Kraljevstva izvijestit će Vijeće o datumu stupanja na snagu navedenih odluka.

Članak 2.

POJMOVI

Za potrebe ove Uredbe i mjera iz čl. 3, koristit će se sljedeći pojmovi:

1. ‘usluga kontrole zračnog prometa (ATC usluga)’ je usluga uspostavljena u svrhu:

(a) sprečavanja sudara:

– između zrakoplova, i

– između zrakoplova i prepreka u manevarskom prostoru; i

(b) provedbe i održavanja redovitog protoka zračnog prometa;

2. ‘usluga aerodromske kontrole’ je ATC usluga za aerodromski promet;

3. ‘usluga zrakoplovnog informiranja’ je usluga uspostavljena u određenom području pokrivenosti koja služi za prosljeđivanje zrakoplovnih informacija i podataka neophodnih za sigurnost, redovitost i učinkovitost zračne plovidbe;

4. ‘usluge u zračnoj plovidbi’ su usluge u zračnom prometu; usluge komunikacije, navigacije i nadzora; meteorološke usluge; i usluge zrakoplovnog informiranja;

5. ‘pružatelji usluga u zračnoj plovidbi’ su bilo koji javni ili privatni subjekt koji pruža usluge u zračnoj plovidbi za opći zračni promet;

6. ‘blok zračnog prostora’ je zračni prostor određenih dimenzija, u prostoru i vremenu, unutar kojega se pružaju usluge u zračnoj plovidbi;

7. ‘upravljanje zračnim prostorom’ je funkcija planiranja čiji je primarni cilj maksimiziranje uporabe raspoloživoga zračnog prostora putem dinamične raspodjele vremena korištenja i, povremeno, raspodjelom zračnog prostora između različitih kategorija korisnika zračnog prostora temeljem kratkoročnih potreba;

8. ‘korisnici zračnog prostora’ su svi zrakoplovi koji lete prema pravilima općeg zračnog prometa;

9. ‘upravljanje protokom zračnog prometa’ je funkcija uspostavljena s ciljem podrške odvijanju sigurnog, redovitog i ekspeditivnog protoka zračnog prometa uz maksimalno korištenje ATC kapaciteta i uz obim prometa sukladan kapacitetima koje su obznanili određeni pružatelji usluga u zračnoj plovidbi;

10. ‘upravljanje zračnim prometom’ je skup funkcija u pružanju usluga zrakoplovima u zraku i na zemlji (operativne usluge u zračnom prometu, upravljanje zračnim prostorom i upravljanje protokom zračnog prometa) koje su potrebne za osiguravanje sigurnog i učinkovitog kretanja zrakoplova tijekom svih faza leta;

11. ‘operativne usluge u zračnom prometu’ su različite usluge prosljeđivanja letnih informacija, uzbunjivanja, savjetodavne usluge i usluga kontrole zračnog prometa (usluge oblasne, prilazne i aerodromske kontrole);

12. ‘usluga oblasne kontrole’ je ATC usluga za kontrolirane letove u bloku zračnog prostora;

13. ‘usluga prilazne kontrole’ je ATC usluga za kontrolirane letove u dolasku i odlasku;

14. ‘paket usluga’ su dvije ili više usluga u zračnoj plovidbi;

15. ‘svjedodžba’ je dokument koji izdaje država članica u bilo kojem obliku sukladno nacionalnom pravu, a kojim se potvrđuje da pružatelj usluga u zračnoj plovidbi udovoljava zahtjevima za pružanje određene usluge;

16. ‘usluge komunikacije’ su nepokretne i pokretne zrakoplovne veze koje omogućuju komunikacije zemlja-zemlja, zrak-zemlja i zrak-zrak za potrebe ATC službi;

17. ‘Europska mreža za upravljanje zračnim prometom’ (EATMN) je skupina sustava navedenih u Aneksu I Uredbe (EZ) 552/2004 Europskog parlamenta i Vijeća od 10. ožujka 2004. o interoperabilnosti Europske mreže za upravljanje zračnim prometom (Uredba o interoperabilnosti)[[9]](#footnote-29081-9), koja omogućuje pružanje usluga u zračnoj plovidbi u Zajednici, uključujući i dodirne točke na granicama s trećim zemljama;

18. ‘operativni koncept’ su kriteriji za operativnu uporabu EATMN-a ili njegovog dijela;

19. ‘sastavni elementi’ su opipljivi objekti kao npr. hardver i nepokretni objekti kao npr. softver, o kojima ovisi interoperabilnost EATMN-a;

20. ‘Eurocontrol’ je Europska organizacija za sigurnost zračne plovidbe osnovana Međunarodnom konvencijom o suradnji na sigurnosti zračne plovidbe[[10]](#footnote-29081-10) od 13. prosinca 1960.;

21. ‘načela Eurocontrola za utvrđivanje baze troškova rutnih naknada i izračun jedinične cijene usluga’ su načela navedena u dokumentu br. 99.60.01/01 od 1. kolovoza 1999., kojeg je izdao Eurocontrol;

22. ‘fleksibilna uporaba zračnog prostora’ je koncept upravljanja zračnim prostorom koji se primjenjuje na području Europske konferencije civilnog zrakoplovstva, kako je navedeno u prvom izdanju ‘Priručnika za upravljanje zračnim prostorom uz primjenu koncepta fleksibilne uporabe zračnog prostora’ od 5. veljače 1996., kojeg je izdao Eurocontrol;

23. ‘područje letnih informacija’ je zračni prostor određenih dimenzija u kojem su prosljeđuju letne informacije i provodi uzbunjivanje;

24. ‘razina leta’ je površina stalnog atmosferskog tlaka u odnosu na specifičnu visinu tlaka od 1013,2 hPa koja je od drugih površina odijeljena određenim razmacima u visini tlaka;

25. ‘funkcionalni blok zračnog prostora’ je blok zračnog prostora utvrđen na temelju operativnih zahtjeva, zbog potrebe osiguranja cjelovitijeg upravljanja zračnim prostorom bez obzira na postojeće granice;

26. ‘opći zračni promet’ obuhvaća sve letove civilnih zrakoplova, kao i letove državnih zrakoplova (uključujući vojne, carinske i policijske zrakoplove), koji se izvode sukladno postupcima ICAO-a;

27. ‘ICAO’ je Međunarodna organizacija civilnog zrakoplovstva osnovana temeljem Čikaške konvencije o međunarodnom civilnom zrakoplovstvu iz 1944.;

28. ‘interoperabilnost’ je niz funkcionalnih, tehničkih i operativnih karakteristika sustava i sastavnih elemenata EATMN-a, kao i njihovih operativnih postupaka, u cilju osiguranja sigurnog, nesmetanog i učinkovitog rada. Interoperabilnost se postiže usklađivanjem sustava i njegovih sastavnih dijelova s temeljnim zahtjevima;

29. ‘meteorološke usluge’ su uređaji i usluge kojima se zrakoplovima osiguravaju meteorološke prognoze, upoznavanje s meteorološkom situacijom te motrenja, kao i ostale meteorološke informacije i podaci koje države dostavljaju za korištenje zrakoplovstvu;

30. ‘usluge navigacije’ su uređaji i usluge za prosljeđivanje informacija zrakoplovima o poziciji i vremenskoj udaljenosti;

31. ‘operativni podaci’ su informacije o svim fazama leta potrebne za donošenje operativnih odluka od strane pružatelja usluga u zračnoj plovidbi, korisnika zračnog prostora, operatora aerodrom i ostalih sudionika;

32. ‘postupak’, kako se navodi u kontekstu Uredbe o interoperabilnosti, je standardna metoda za tehničku ili operativnu uporabu sustava, u smislu dogovorenih i prihvaćenih operativnih koncepata koji zahtijevaju usklađenu provedbu kroz EATMN;

33. ‘puštanje u rad’ je prva operativna uporaba nakon prve instalacije ili nadgradnje nekog sustava;

34. ‘mreža ruta’ je mreža utvrđenih ruta za usmjeravanje protoka općeg zračnog prometa, koja je potrebna za pružanje usluga kontrole zračnog prometa;

35. ‘ruta’ je odabrani pravac po kojem se zrakoplov kreće tijekom leta;

36. ‘nesmetani rad’ je funkcioniranje EATMN-a koje gledano sa stanovišta korisnika izgleda kao funkcioniranje zasebne jedinice;

37. ‘sektor’ je dio kontroliranog područja i/ili područja letnih informacija/gornjeg područja;

38. ‘usluge nadzora’ su uređaji i usluge za utvrđivanje određenih pozicija zrakoplova u cilju sigurnog razdvajanja;

39. ‘sustav’ je skup uređaja na zrakoplovu i na zemlji, kao i satelitskih uređaja, za podršku uslugama u zračnoj plovidbi tijekom svih faza leta;

40. ‘nadgradnja’ je svaka izmjena koja utječe na operativne karakteristike nekog sustava.

Članak 3.

PODRUČJA DJELOVANJA ZAJEDNICE

1. Ovom Uredbom definira se usklađeni pravni okvir za stvaranje jedinstvenog europskog neba u svezi sa:

(a) Uredbom (EZ) 551/2004 Europskog parlamenta i Vijeća od 10. ožujka 2004. o organizaciji i uporabi zračnog prostora unutar jedinstvenog europskog neba (Uredba o zračnom prostoru)[[11]](#footnote-29081-11)

(b) Uredbom (EZ) 550/2004 Europskog parlamenta i Vijeća od 10. ožujka 2004. o pružanju usluga u zračnoj plovidbi unutar jedinstvenog europskog neba (Uredba o pružanju usluga)[[12]](#footnote-29081-12)

(c) Uredbom (EZ) 552/2004 Europskog parlamenta i Vijeća od 10. ožujka 2004. o interoperabilnosti Europske mreže za upravljanje zračnim prometom (Uredba o interoperabilnosti)[[13]](#footnote-29081-13)

i u svezi s provedbenim pravilima koje je Komisija usvojila temeljem ove i gore navedenih Uredbi.

2. Mjere iz stavka 1 primjenjivat će se sukladno odredbama iz ove Uredbe.

Članak 4.

NACIONALNA NADZORNA TIJELA

1. Države članice nominirat će ili osnovati jedno ili više tijela kao nacionalno nadzorno tijelo za provedbu zadaća koje su mu povjerene sukladno ovoj Uredbi i mjerama iz čl. 3.

2. Nacionalna nadzorna tijela djelovat će neovisno od pružatelja usluga u zračnoj plovidbi. Ta neovisnost postići će se primjerenim razdvajanjem, barem na funkcionalnoj razini, između nacionalnih nadzornih tijela i pružatelja usluga. Države članice osigurat će nacionalnim nadzornim tijelima uvjete za provođenje dodijeljenih ovlasti nepristrano i transparentno.

3. Države članice obavijestit će Komisiju o nazivima i adresama nacionalnih nadzornih tijela, kao i o mogućim promjenama, te o mjerama poduzetim za poštivanje odredbi iz stavka 2.

Članak 5.

POSLOVANJE ODBORA

1. Komisiji će u radu pomagati Odbor za uvođenje jedinstvenog europskog neba, u daljnjem tekstu ‘Odbor’, sastavljen od dva predstavnika svake države članice, kojim predsjedava predstavnik Komisije. Odbor će osigurati primjereno uvažavanje interesa svih kategorija korisnika.

2. U slučaju pozivanja na ovaj stavak, primjenjivat će se čl. 3 i 7 Odluke 1999/468/EZ, uzimajući u obzir odredbe iz čl. 8.

3. U slučaju pozivanja na ovaj stavak, primjenjivat će se čl. 5 i 7 Odluke 1999/468/EZ, uzimajući u obzir odredbe iz čl. 8.

Razdoblje navedeno u čl. 5(6) Odluke 1999/468/EZ je mjesec dana.

4. Odbor će usvojiti vlastiti poslovnik.

Članak 6.

SAVJETODAVNO TIJELO

Ne dovodeći u pitanje ulogu Zajednice i Eurocontrola, Komisija će osnovati savjetodavno tijelo kojem će pripadati pružatelji usluga u zračnoj plovidbi, udruge korisnika zračnog prostora, zračne luke, proizvodni sektor i strukovna predstavnička tijela. Uloga ovoga tijela je isključivo upoznati Komisiju s tehničkim aspektima uvođenja jedinstvenog europskog neba.

Članak 7.

ODNOSI S TREĆIM EUROPSKIM ZEMLJAMA

Zajednica će težiti i podupirati proširenje jedinstvenog europskog neba na zemlje koje nisu članice Europske unije. U tu svrhu Zajednica će nastojati, ili u okviru sporazuma zaključenih sa susjednim trećim zemljama ili u kontekstu Eurocontrola, proširiti djelokrug ove Uredbe i mjera iz čl. 3 na te zemlje.

Članak 8.

PROVEDBENA PRAVILA

1. Za izradu provedbenih pravila sukladno čl. 3, za što je nadležan Eurocontrol, Komisija će Eurocontrolu povjeriti mandate za provedbu određenih zadaća s utvrđenim rokovima. U vezi s time, Komisija će nastojati optimalno iskoristiti odluke Eurocontrola o sudjelovanju i dogovaranju svih zainteresiranih strana, ako su takve odluke sukladne praksi Komisije o transparentnosti i načinima dogovaranja i ako nisu proturječne njezinim institucionalnim obvezama. Komisija će djelovati sukladno postupku iz čl. 5(2).

2. Temeljem zadaća provedenih sukladno stavku 1, odluke o primjeni rezultata takvog načina rada unutar Zajednice i o roku za njihovu provedbu donijet će se sukladno postupku iz čl. 5(3). Ove odluke objavit će se u Službenom glasniku Europske unije.

3. Bez obzira na odredbe iz stavka 2, u slučaju da Eurocontrol nije u mogućnosti prihvatiti mandat koji mu je povjeren prema stavku 1 ili u slučaju da Komisija, u dogovoru s Odborom, smatra da:

(a) se provedba zadaća sukladno povjerenom mandatu ne odvija zadovoljavajuće u odnosu na utvrđeni rok, ili

(b) su postignuti rezultati u provedbi zadaća neprimjereni,

Komisija, djelujući sukladno postupku iz čl. 5(3), može usvojiti alternativne mjere za postizanje ciljeva u okviru određenog mandata.

4. Za izradu provedbenih pravila sukladno čl. 3, za što je nadležnost Eurocontrol, Komisija će djelovati sukladno postupku iz čl. 5(3).

Članak 9.

SANKCIJE

Sankcije koje će države članice uvesti za kršenje ove Uredbe i mjere iz čl. 3 od strane korisnika zračnog prostora i pružatelja usluga, trebaju biti učinkovite, proporcionalne i preventivne.

Članak 10.

DOGOVOR ZAINTERESIRANIH SUBJEKATA

Države članice, postupajući sukladno nacionalnoj legislativi, i Komisija odredit će načine dogovora za primjereno sudjelovanje zainteresiranih subjekata u uvođenju jedinstvenog europskog neba.

Zainteresirani subjekti mogu uključivati:

– pružatelje usluga u zračnoj plovidbi,

– korisnike zračnog prostora,

– zračne luke, i

– strukovna predstavnička tijela.

Dogovor zainteresiranih subjekata osobito će se odnositi na razvoj i uvođenje novih koncepata i tehnologija u EATMN.

Članak 11.

REVIZIJA POSLOVANJA

1. Komisija će osigurati pregled i procjenu učinkovitosti zračne plovidbe, oslanjajući se na postojeće stručno mišljenje Eurocontrola.

2. Analiza prikupljenih podataka za potrebe stavka 1. ima za cilj:

(a) omogućiti usporedbu i unapređenje pružanja usluga u zračnoj plovidbi;

(b) osigurati pomoć pružateljima usluga u zračnoj plovidbi tijekom provedbe traženih usluga;

(c) unaprijediti dogovaranje između korisnika zračnog prostora, pružatelja usluga i zračnih luka;

(d) omogućiti utvrđivanje i promicanje najboljih rješenja, uključujući višu razinu sigurnosti, učinkovitosti i kapaciteta.

3. Ne dovodeći u pitanje prava na javni pristup dokumentima Komisije sukladno Uredbi (EZ) br. 1049/2001 Europskog parlamenta i Vijeća od 30. svibnja 2001. koja se odnosi na javni pristup dokumentaciji Parlamenta, Vijeća i Komisije[[14]](#footnote-29081-14), Komisija će, sukladno postupku iz čl. 5(3), usvojiti mjere za prosljeđivanje informacija iz stavka 2. zainteresiranim stranama.

Članak 12.

NADZOR, PRAĆENJE I METODE ANALIZE UTJECAJA

1. Nadzor, praćenje i metode analize utjecaja temeljit će se na podnošenju godišnjih izvješća od strane država članica o provedbi poduzetih akcija sukladno ovoj Uredbi i mjerama iz čl. 3.

2. Komisija će periodično provjeravati primjenu ove Uredbe i mjera iz čl. 3, te o tome podnijeti izvješće Europskom parlamentu i Vijeću najprije do 20. travnja 2007., a nakon toga svake tri godine. U tu svrhu, Komisija može od država članica, osim informacija iz izvješća podnesenih sukladno stavku 1, zatražiti i dodatne informacije.

3. U svrhu izrade izvješća iz stavka 2, Komisija će zatražiti mišljenje Odbora.

4. Izvješća trebaju sadržavati ocjenu rezultata akcija provedenih sukladno ovoj Uredbi, uključujući i odgovarajuće informacije o razvoju unutar sektora, a osobito informacije o ekonomskim i socijalnim pitanjima, zapošljavanju i tehnološkim pitanjima, odnosno informacije o kvaliteti usluga u odnosu na postavljene ciljeve i buduće potrebe.

Članak 13.

ZAŠTITA

Ova Uredba neće spriječiti primjenu mjera od strane države članice u omjeru u kojem je potrebno osigurati temeljnu zaštitu ili obranu političkih interesa. Takve mjere su posebice one koje su nužne:

– za nadzor zračnog prostora u vlastitoj nadležnosti sukladno regionalnim sporazumima ICAO-a o zračnoj plovidbi, uključujući i sposobnost otkrivanja, identifikacije i provjere svih zrakoplova koji se koriste tim prostorom, imajući u vidu iznalaženje načina za zaštitu sigurnosti letova i za poduzimanje akcija u cilju zaštite i obrane,

– u slučaju velikih unutarnjih nemira koji bi mogli utjecati na održavanje reda i zakona,

– u slučaju rata ili velike međunarodne napetosti koja prijeti ratom,

– za ispunjenje međunarodnih obveza neke države članice u svezi održavanja mira i međunarodne sigurnosti,

– za izvođenje vojnih operacija i obuke, uključujući i mogućnosti izvođenja vojnih vježbi.

Članak 14.

STUPANJE NA SNAGU

Ova Uredba stupa na snagu dvadeseti dan nakon objave u Službenom listu Europske unije.

Ova Uredba u cijelosti obvezuje i neposredno se primjenjuje u svim državama članicama.

U Strasbourgu, 10. ožujka 2004.

|  |  |
| --- | --- |
| Za Europski parlament | Za Vijeće |
| Predsjednik | Predsjednik |
| P. COX | D. ROCHE |
|  |  |

IZJAVA DRŽAVA ČLANICA O VOJNIM PITANJIMA U SVEZI JEDINSTVENOG EUROPSKOG NEBA

Države članice,

– uzimajući u obzir da se Uredbe o stvaranju jedinstvenog europskog neba primjenjuju samo na opći zračni promet i da se ne odnose na vojne operacije i obuku,

– potvrđujući potrebu definiranja pravnog okvira za uvođenje jedinstvenog europskog neba na jedinstven i dosljedan način, u potpunosti uvažavajući potrebe nacionalne obrane, sigurnosne politike i međunarodnih sporazuma,

– u uvjerenju da se sigurna i učinkovita uporaba zračnog prostora može postići jedino kroz tijesnu suradnju između civilnih i vojnih korisnika zračanog prostora, koja se pretežno temelji na konceptu fleksibilne uporabe zračnog prostora i učinkovite civilno-vojne suradnje kakvu je uspostavio ICAO.

izjavljuju da će:

1. međusobno surađivati, uvažavajući nacionalne vojne zahtjeve, kako bi svi korisnici zračnog prostora u svim državama članicama primjenjivali koncept fleksibilne uporabe zračnog prostora u potpunosti i na jedinstven način;

2. osigurati mogućnosti za zastupanje interesa vojnih korisnika zračnog prostora u državama članicama, gdje je to relevantno, u cjelokupnom razvoju, procesu donošenja odluka i uvođenju jedinstvenog europskog neba, uključujući i Odbor za uvođenje jedinstvenog neba osnovan sukladno čl. 5 Uredbe (EZ) br. 549/2004 (Okvirna uredba);

3. osigurati, gdje je to primjereno, sudjelovanje vojnog osoblja u radu priznatih organizacija osnovanih sukladno čl. 3 Uredbe (EZ) br. 550/2004 (Uredba o pružanju usluga);

4. u svezi s poslovima upravljanja zračnim prometom, poštivati temeljnu važnost Eurocontrola;

5. unapređivati civilno-vojnu suradnju i, ako i u kojoj mjeri to sve države članice o kojima se radi budu smatrale potrebnim,

– omogućiti suradnju oružanih snaga na svim poslovima upravljanja zračnim prometom, kako bi se mogle slijediti relevantne potrebe definiranja pravnog okvira za uvođenje jedinstvenog europskog neba;

– uzimajući u obzir cilj definiranja pravnog okvira za uvođenje jedinstvenog europskog neba do 31. prosinca 2004., donijeti rješenja o podupiranju takvog načina vojne suradnje, kojima će jamčiti jednako uvažavanje ekonomskih, sigurnosnih i obrambenih zahtjeva.

**DODATAK B**

UREDBA (EZ) br. 550/2004 EUROPSKOG PARLAMENTA I VIJEĆA
od 10. ožujka 2004.

o pružanju usluga u zračnoj plovidbi unutar jedinstvenog europskog neba
(Uredba o pružanju usluga)

(Tekst koji se primjenjuje na Europski gospodarski prostor – EEA)

EUROPSKI PARLAMENT I VIJEĆE EUROPSKE UNIJE

Uzimajući u obzir Ugovor o osnivanju Europske zajednice, a posebice čl. 80 (2) toga Ugovora,

Uzimajući u obzir prijedlog Komisije(),

Uzimajući u obzir mišljenje Europskog odbora za ekonomska i socijalna pitanja(),

Uzimajući u obzir mišljenje Odbora regija(),

Djelujući sukladno postupku utvrđenom u čl. 251 Ugovora (4), a s obzirom na zajednički tekst kojeg je Mirovni odbor potvrdio 11. prosinca 2003.,

Budući da:

(1) Države članice su, u različitoj mjeri, restrukturirale svoje organizacije za provedbu usluga u zračnoj plovidbi povećavajući stupanj njihove autonomnosti i slobode u pružanju usluga. Sve je više prisutna potreba da se u novom okruženju osigura minimalno ispunjavanje zahtjeva od javnog interesa.

(2) Izvješće Visokog povjerenstva za uvođenje jedinstvenog europskog neba iz studenog 2000. potvrdilo je potrebu donošenja propisa na razini Zajednice zbog razdvajanja regulative i pružanja usluga, te zbog uvođenja jednog sustava izdavanja svjedodžbi u cilju zaštite javnog interesa, ponajviše po pitanju sigurnosti, te zbog poboljšanja mehanizama naplate usluga.

(3) Uredba (EZ) br. 549/2004 Europskog parlamenta i Vijeća od 10. ožujka (Okvirna uredba) (5) definira pravni okvir za stvaranje jedinstvenog europskog neba.

(4) Za stvaranje jedinstvenog europskog neba potrebno je usvojiti mjere kojima će se osigurati sigurno i učinkovito pružanje usluga u zračnoj plovidbi u skladu s organizacijom i korištenjem zračnog prostora na način kako je definirano u Uredbi (EZ) br. 551/2004 Europskog parlamenta i Vijeća od 10. ožujka 2004. o organizaciji i korištenju zračnog prostora unutar jedinstvenog europskog neba (Uredba o zračnom prostoru) (6). Uspostava usklađene organizacije za provedbu takvih usluga važna je kako bi se primjereno odgovorilo na zahtjeve korisnika zračnog prostora i kako bi se zračni promet regulirao sigurno i učinkovito.

(5) Pružanje operativnih usluga u zračnom prometu, kako to predviđa ova Uredba, povezano je s provedbom ovlasti nekog javnog tijela, a koje nisu ekonomske naravi koja bi opravdavala primjenu pravila konkurencije iz Ugovora.

(6) Države članice odgovorne su za praćenje sigurnog i učinkovitog pružanja usluga u zračnoj plovidbi i za kontrolu poštivanja Zajedničkih zahtjeva definiranih na razini Zajednice od strane pružatelja usluga u zračnoj plovidbi.

(7) Državama članicama trebalo bi dopustiti da provjeru poštivanja Zajedničkih zahtjeva od strane pružatelja usluga u zračnoj plovidbi povjere Priznatim, renomiranim organizacijama (Priznatim Organizacijama) s odgovarajućim tehničkim iskustvom.

(8) Za nesmetano funkcioniranje sustava zračnog prometa potrebno je također odrediti jedinstvene visoke standarde sigurnosti za pružatelje usluga u zračnoj plovidbi.

(9) Potreban je dogovor oko usklađivanja sustava licenciranja kontrolora radi poboljšanja kadrovskih kapaciteta i promicanja uzajamnog priznavanja tih licenci.

(10) Garantirajući kontinuitet pružanja usluga, trebalo bi uspostaviti zajednički sustav za izdavanje svjedodžbi pružateljima usluga u zračnoj plovidbi, koji bi predstavljao sredstvo za definiranje njihovih prava i obveza te za redovito praćenje ispunjavanja tih uvjeta.

(11) Uvjeti za izdavanje svjedodžbi trebaju biti objektivno opravdani, nepristrani, proporcionalni i transparentni, te sukladni s relevantnim međunarodnim standardima.

(12) Sve države članice trebaju uzajamno priznavati navedene svjedodžbe, kako bi se pružateljima usluga u zračnoj plovidbi, unutar okvira sigurnosnih zahtjeva, omogućilo pružanje usluga u nekoj državi članici koja se razlikuje od zemlje u kojoj su dobili svoje svjedodžbe.

(13) Provođenje komunikacije, navigacije i nadzora, kao i zrakoplovnog informiranja, potrebno je organizirati prema tržišnim uvjetima, vodeći istovremeno računa o posebnim karakteristikama tih usluga i održavajući visoki stupanj sigurnosti.

(14) U interesu sigurnog odvijanja zračnog prometa preko granica država članica na dobrobit korisnika zračnog prostora i njihovih putnika, navedeni sustav izdavanja svjedodžbi treba stvoriti pravni okvir kojim će se državama članicama omogućiti imenovanje pružatelja operativnih usluga u zračnom prometu neovisno o tome gdje su stekli svjedodžbu.

(15) Na temelju provedenih analiza sigurnosnih aspekata, državama članicama treba omogućiti imenovanje jednog ili više pružatelja meteoroloških usluga za cijeli ili dio zračnog prostora pod njihovom nadležnošću, bez potrebe raspisivanja natječaja.

(16) Pružatelji usluga u zračnoj plovidbi trebaju putem odgovarajućih sporazuma uspostaviti i održavati tijesnu suradnju s vojnim tijelima odgovornim za aktivnosti koje bi mogle utjecati na opći zračni promet.

(17) Financijsko poslovanje svih pružatelja usluga u zračnoj plovidbi treba biti maksimalno transparentno.

(18) Uvođenje usklađenih načela i uvjeta za pristup operativnim podacima trebalo bi olakšati pružanje usluga u zračnoj plovidbi te poslovanje korisnika zračnog prostora i zračnih luka u novom okruženju.

(19) Uvjeti naplate usluga od korisnika zračnog prostora trebaju biti nepristrani i transparentni.

(20) Naknade koje plaćaju korisnici trebale bi pružateljima usluga u zračnoj plovidbi i državama članicama pokrivati troškove uređaja i usluga. Visina tih naknada trebala bi biti proporcionalna troškovima, uzimajući u obzir ciljeve sigurnosti i gospodarske učinkovitosti.

(21) Među korisnicima zračnog prostora ne bi smjelo biti nikakve pristranosti u pružanju ekvivalentnih usluga u zračnoj plovidbi.

(22) Pružatelji usluga u zračnoj plovidbi nude određene uređaje i usluge u izravnoj vezi s letenjem zrakoplova, pa bi nastale troškove trebali naplaćivati po načelu »tko koristi, taj plaća«, što znači da bi korisnici zračnog prostora troškove koje generiraju morali platiti u, ili što je moguće bliže, mjestu korištenja.

(23) Važno je osigurati transparentnost troškova vezanih uz takve uređaje ili usluge. Sukladno tome, korisnicima zračnog prostora treba objasniti sve promjene u sustavu ili visini naknada; takve promjene ili ulaganja koje predlažu pružatelji usluga u zračnoj plovidbi trebaju se objašnjavati u okviru razmjene informacija između upravnih tijela i korisnika zračnog prostora.

(24) Potrebno je utvrditi okvir za moduliranje naknada na način koji će doprinijeti maksimalnom povećanju kapaciteta cijeloga sustava. Financijski poticaji mogli bi biti koristan način za ubrzanje uvođenja opreme na zemlji i na zrakoplovu koja povećava kapacitet; za nagrađivanje visoke učinkovitosti ili za kompenziranje smetnji zbog odabira manje poželjnih ruta.

(25) U kontekstu prihoda prikupljenih radi osiguravanja primjerenog povrata uloženih sredstava, i u izravnoj vezi s uštedama zbog poboljšanja učinkovitosti, Komisija bi trebala razmotriti mogućnost stvaranja rezervnih sredstava čija bi svrha bila umanjiti utjecaj naglog povećanja naknada za korisnike zračnog prostora u razdobljima smanjenog intenziteta prometa.

(26) Komisija bi trebala ispitati mogućnost organiziranja privremene financijske potpore mjerama za povećanje kapaciteta europskog sustava kontrole zračnog prometa u cjelini.

(27) Komisija bi, u suradnji s Eurocontrolom te s nacionalnim nadzornim tijelima i korisnicima zračnog prostora, trebala redovito provjeravati utvrđivanje i naplaćivanje naknada korisnicima zračnog prostora.

(28) Zbog posebne osjetljivosti informacija koje se odnose na pružatelje usluga u zračnoj plovidbi, nacionalna nadzorna tijela ne bi smjela otkrivati podatke koji su obuhvaćeni obvezom čuvanja profesionalne tajne, ne dovodeći time u pitanje organiziranje sustava za praćenje i objavljivanje rezultata poslovanja pružatelja tih usluga,

DONIJELI SU SLJEDEĆU UREDBU:

POGLAVLJE I

OPĆENITO

Članak 1.

CILJ I DJELOKRUG

1. U djelokrugu Okvirne uredbe (br. 550/2004), ova Uredba odnosi se na pružanje usluga u zračnoj plovidbi unutar jedinstvenog europskog neba. Cilj je ove Uredbe utvrditi zajedničke zahtjeve za sigurno i učinkovito pružanje usluga u zračnoj plovidbi unutar Zajednice.

2. Ovom se Uredbom regulira pružanje usluga u zračnoj plovidbi općem zračnom prometu, u skladu s predmetom i svrhom Okvirne uredbe.

Članak 2.

ZADAĆE NACIONALNIH NADZORNIH TIJELA

1. Nacionalna nadzorna tijela iz čl. 4 Okvirne uredbe trebaju osigurati odgovarajući nadzor nad primjenom ove Uredbe, osobito u odnosu na sigurno i učinkovito poslovanje pružatelja usluga u zračnoj plovidbi koji pružaju usluge u zračnom prostoru pod nadležnošću države članice koja je imenovala ili osnovala relevantno nadležno tijelo.

2. U tu svrhu, svako nacionalno nadzorno tijelo mora organizirati odgovarajuće inspekcije i kontrole u cilju provjere poštivanja zahtjeva iz ove Uredbe. Imenovani pružatelj usluga u zračnoj plovidbi treba omogućiti provedbu navedenih aktivnosti.

3. S obzirom na funkcionalne blokove zračnog prostora koji se prostiru preko zračnog prostora pod nadležnošću više od jedne države članice, navedene države članice moraju zaključiti sporazum o nadzoru iz ovoga članka vezano uz pružatelja usluga u zračnoj plovidbi koji usluge obavlja u navedenim blokovima. Države članice mogu zaključiti sporazum o nadzoru iz ovoga članka vezano uz pružatelja usluga koji usluge obavlja u državi članici u kojoj nema svoje sjedište.

4. Nacionalna nadzorna tijela moraju stvoriti odgovarajuće uvjete za tijesnu suradnju, u cilju osiguranja primjerenog nadzora pružatelja usluga u zračnoj plovidbi koji imaju važeću svjedodžbu jedne države članice, a koji također pružaju usluge i u zračnom prostoru pod nadležnošću neke druge države članice. Takva suradnja treba uključivati dogovore oko rješavanja slučajeva neispunjavanja važećih Zajedničkih zahtjeva definiranih u čl. 6 ili uvjeta definiranih u Aneksu II.

Članak 3.

PRIZNATE ORGANIZACIJE

1. Nacionalna nadzorna tijela mogu odlučiti da inspekcije i kontrole iz čl. 2(2) u cijelosti ili djelomično povjere Priznatim organizacijama koje ispunjavaju uvjete iz Aneksa I.

2. Priznanje koje izda neko nacionalno nadzorno tijelo vrijedi unutar Zajednice kroz produživo razdoblje od tri godine. Nacionalna nadzorna tijela mogu dati nalog bilo kojoj od Priznatih organizacija lociranih unutar Zajednice da poduzmu takve inspekcije i kontrole.

Članak 4.

SIGURNOSNI ZAHTJEVI

Komisija će, u skladu s postupkom utvrđenim u čl. 5(3) Okvirne uredbe, odrediti i usvojiti Eurocontrolove sigurnosne regulatorne zahtjeve (ESARR-e) te naknadne izmjene i dopune tih zahtjeva u okviru ove Uredbe, koji će se proglasiti obvezujućima temeljem zakona Zajednice. Prilikom objavljivanja u Službenom listu Europske unije, treba se pozivati na navedene ESARR-e.

Članak 5.

Licenciranje kontrolora

U najkraćem mogućem roku nakon objavljivanja ove Uredbe, Komisija će, po potrebi, Europskom parlamentu i Vijeću podnijeti prijedlog o licenciranju kontrolora.

POGLAVLJE II

PRAVILA O PRUŽANJU USLUGA

Članak 6.

ZAJEDNIČKI ZAHTJEVI

Zajednički zahtjevi u svezi pružanja usluga u zračnoj plovidbi utvrđuju se u skladu s postupkom definiranim u čl. 5(3) Okvirne uredbe. Zajednički zahtjevi uključuju sljedeće:

– tehničku i operativnu stručnost i prikladnost

– sustave i procese za upravljanje sigurnošću i kvalitetom

– sustave izvještavanja

– kvalitetu usluga

– financijsku sposobnost

– odgovornost i osiguranje

– vlasničku i organizacijsku strukturu, uključujući sprečavanje sukoba interesa

– ljudske potencijale, uključujući odgovarajuće planiranje kadrova

– zaštitu.

Članak 7.

IZDAVANJE SVJEDODŽBI PRUŽATELJIMA USLUGA U ZRAČNOJ PLOVIDBI

1. Pružanje svih usluga u zračnoj plovidbi unutar Zajednice podliježe izdavanju svjedodžbi od strane država članica.

2. Zahtjevi za izdavanje svjedodžbi podnose se nacionalnom nadzornom tijelu države članice u kojoj podnositelj zahtjeva ima svoje matično poslovanje i, eventualno, registrirano sjedište.

3. Nacionalna nadzorna tijela izdaju svjedodžbu pružateljima usluga u zračnoj plovidbi koji ispunjavaju Zajedničke zahtjeve iz čl. 6. Svjedodžbe se mogu izdavati pojedinačno za svaku vrstu usluga u zračnoj plovidbi koje su definirane u čl. 2. Okvirne uredbe, ili za paket takvih usluga, između ostaloga, kada neki pružatelj operativnih usluga u zračnom prometu, neovisno o svom pravnom statusu, koristi i održava vlastite sustave za komunikaciju, navigaciju i nadzor. Svjedodžbe se moraju redovito provjeravati.

4. U svjedodžbi je potrebno specificirati prava i obveze pružatelja usluga u zračnoj plovidbi, uključujući nepristrani pristup uslugama za korisnike zračnog prostora, s posebnim osvrtom na sigurnost. Izdavanje svjedodžbi može biti podložno samo uvjetima definiranim u Anekiranim u Aneksu II. Takvi uvjeti moraju biti objektivno opravdani, nepristrani, proporcionalni i transparentni.

5. Neovisno o odredbama iz stavka 1, države članice mogu dozvoliti pružanje usluga u zračnoj plovidbi u cjelokupnom zračnom prostoru pod svojom nadležnošću ili nekom njegovom dijelu bez takve svjedodžbe u slučajevima kada se usluge prije svega pružaju zrakoplovima koji ne spadaju u opći zračni promet. Tada je određena država članica dužna obavijestiti Komisiju i druge države članice o svojoj odluci i o mjerama koje je poduzela u cilju osiguranja maksimalnog poštivanja Zajedničkih zahtjeva.

6. Ne dovodeći u pitanje odredbe iz čl. 8. te ovisno o odredbama iz čl. 9., izdavanje svjedodžbe pružateljima usluga u zračnoj plovidbi daje im mogućnost ponude usluga drugim pružateljima usluga u zračnoj plovidbi, korisnicima zračnog prostora i zračnim lukama unutar Zajednice.

7. Nacionalna nadzorna tijela dužna su pratiti udovoljavanje Zajedničkim zahtjevima kao i uvjetima koji se prilažu svjedodžbi. Detalji o navedenom praćenju uvrstit će se u godišnja izvješća koja države članice podnose sukladno čl. 12.(1) Okvirne uredbe. Ako neko nacionalno nadzorno tijelo otkrije da posjednik svjedodžbe više ne ispunjava navedene zahtjeve ili uvjete, poduzet će odgovarajuće mjere i istovremeno osigurati kontinuitet usluga. Te mjere mogu uključivati oduzimanje svjedodžbe.

8. Svaka država članica dužna je priznati bilo koju svjedodžbu koja je izdana u nekoj drugoj državi članici sukladno ovom članku.

9. U izuzetnim okolnostima, države članice mogu odgoditi primjenu ovoga članka na šest mjeseci nakon datuma koji proizlazi iz čl. 19.(2). Države članice obavijestit će Komisiju o takvoj odgodi, navodeći svoje razloge.

Članak 8.

IMENOVANJE PRUŽATELJA OPERATIVNIH USLUGA U ZRAČNOM PROMETU

1. Države članice dužne su osigurati pružanje operativnih usluga u zračnom prometu na ekskluzivnoj osnovi unutar specifičnih blokova zračnog prostora u odnosu na zračni prostor u njihovoj nadležnosti. Države članice će u tu svrhu imenovati pružatelja operativnih usluga u zračnom prometu koji posjeduje važeću svjedodžbu u Zajednici.

2. Države članice definirat će prava i obveze koje trebaju ispunjavati imenovani pružatelji usluga. Te obveze mogu uključivati uvjete za pravovremenu dostavu relevantnih informacija koje omogućuju identifikaciju svih letova zrakoplova u zračnom prostoru u njihovoj nadležnosti.

3. Države članice imaju diskrecijsko pravo u odabiru pružatelja usluga, pod uvjetom da isti ispunjava zahtjeve i uvjete iz čl. 6. i 7.

4. U svezi funkcionalnih blokova zračnog prostora, utvrđenih sukladno čl. 5. Uredbe o zračnom prostoru, koji se prostiru preko zračnog prostora u nadležnosti više od jedne države članice, navedene države članice trebaju zajednički imenovati jednog ili više pružatelja operativnih usluga u zračnom prometu, najmanje mjesec dana prije uvođenja tog bloka zračnog prostora.

5. Države članice dužne su odmah obavijestiti Komisiju i druge države članice o svim odlukama u okviru ovoga članka, vezanim uz imenovanje pružatelja operativnih usluga u zračnom prometu unutar specifičnih blokova zračnog prostora u njihovoj nadležnosti.

Članak 9.

IMENOVANJE PRUŽATELJA METEOROLOŠKIH USLUGA

1. Države članice mogu imenovati ekskluzivnog pružatelja meteoroloških usluga koji će prosljeđivati sve ili dio meteoroloških podataka u cijelom ili u dijelu zračnog prostora u njihovoj nadležnosti, vodeći računa o aspektima sigurnosti zračnog prometa.

2. Države članice dužne su bez odlaganja obavijestiti Komisiju i druge države članice o svakoj odluci u smislu ovoga članka koja se odnosi na imenovanje pružatelja meteoroloških usluga.

Članak 10.

MEĐUSOBNI ODNOSI PRUŽATELJA USLUGA

1. Pružatelji usluga u zračnoj plovidbi mogu se koristiti uslugama drugih pružatelja usluga koji su za to certificirani unutar Zajednice.

2. Svi pružatelji usluga u zračnoj plovidbi moraju formalno urediti svoje međusobne poslovne odnose putem pisanih sporazuma ili ekvivalentnih pravnih rješenja, kojima će se odrediti specifične zadaće i funkcije koje preuzima svaki pružatelj usluga i omogućiti razmjena operativnih podataka između svih pružatelja usluga u dijelu koji se odnosi na opći zračni promet. O tim rješenjima potrebno je obavijestiti nacionalno nadzorno tijelo ili tijela kojih se to tiče.

3. Kad je riječ o slučajevima koji se odnose na pružanje operativnih usluga u zračnom prometu, potrebno je odobrenje određenih država članica. U slučajevima koji se odnose na pružanje meteoroloških usluga, odobrenje određenih država članica potrebno je ako su one imenovale pružatelja takvih usluga na ekskluzivnoj osnovi, u skladu s čl. 9(1).

Članak 11.

ODNOSI S VOJNIM TIJELIMA

Države članice dužne su, u kontekstu opće prometne politike, poduzeti potrebne korake da bi osigurale donošenje pisanih sporazuma ili ekvivalentnih pravnih rješenja između civilnih i vojnih tijela u odnosu na upravljanje specifičnim blokovima zračnog prostora.

Članak 12.

TRANSPARENTNOST FINANCIJSKOG POSLOVANJA

1. Pružatelji usluga u zračnoj plovidbi, bez obzira na vlasničku strukturu ili pravni oblik, dužni su sastavljati, podnositi na reviziju i objavljivati svoja financijska izvješća. Ta izvješća moraju biti sukladna međunarodnim računovodstvenim standardima koje je usvojila Zajednica. U slučajevima kad zbog pravnog statusa pružatelja usluga nije moguće potpuno usklađivanje s međunarodnim računovodstvenim standardima, određeni pružatelj usluga mora nastojati uskladiti svoje financijsko poslovanje s navedenim standardima u najvećoj mogućoj mjeri.

2. U svim slučajevima, pružatelji usluga u zračnoj plovidbi dužni su objavljivati godišnje financijsko izvješće i redovito se podvrgavati provjeri od strane nezavisnog revizora.

3. Ako se radi o paketu usluga, pružatelji usluga u zračnoj plovidbi će u svom internom računovodstvu navesti relevantne troškove i prihode od usluga u zračnoj plovidbi, specificirane u skladu s Eurocontrolovim načelima za utvrđivanje baze troškova rutnih naknada i za izračun jediničnih cijena naknada i, gdje je to primjereno, voditi konsilidirano računovodstvo za ostale usluge koje ne spadaju u kategoriju usluga u zračnoj plovidbi, kako bi inače morali raditi da navedene usluge pruža neka zasebna organizacija.

4. Države članice imenovat će nadležna tijela koja će imati pravo pristupa financijskim podacima pružatelja usluga koji pružaju usluge u zračnom prostoru u njihovoj nadležnosti.

5. Države članice mogu primijeniti prijelazne mjere iz članka 9. Uredbe (EZ) br. 1606/2002 Europskog parlamenta i Vijeća od 9. srpnja 2002. o primjeni međunarodnih računovodstvenih standarda(1) na pružatelje usluga obuhvaćene ovom Uredbom.

Članak 13.

PRISTUP PODACIMA I ZAŠTITA PODATAKA

1. U općem zračnom prometu relevantni operativni podaci razmjenjivat će se u stvarnom vremenu između svih pružatelja usluga u zračnoj plovidbi, korisnika zračnog prostora i zračnih luka. Navedeni podaci koristit će se isključivo u operativne svrhe.

2. Pristup relevantnim operativnim podacima omogućit će se bez diskriminacije nadležnim tijelima, certificiranim pružateljima usluga u zračnoj plovidbi, korisnicima zračnog prostora i zračnim lukama.

3. Certificirani pružatelji usluga u zračnoj plovidbi, korisnici zračnog prostora i zračne luke definirat će standardne uvjete za pristup drugim relevantnim operativnim podacima osim onih navedenih u stavku 1. Nacionalna nadzorna tijela odobrit će ove standardne uvjete. Detaljna pravila u svezi navedenih uvjeta, gdje je to primjereno, donijet će se u skladu s postupkom iz čl. 5(3) Okvirne uredbe.

POGLAVLJE III

PLANOVI NAPLATE NAKNADA

Članak 14.

OPĆENITO

U skladu s uvjetima iz čl. 15. i 16., potrebno je izraditi plan naplate naknada za usluge u zračnoj plovidbi, koji će doprinijeti ostvarivanju veće trnju veće transparentnosti u odnosu na uvođenje i naplatu naknada od korisnika zračnog prostora. Taj plan također treba biti sukladan čl. 16. Čikaške konvencije o međunarodnom civilnom zrakoplovstvu iz 1944. i Eurocontrolovom sustavu naplate rutnih naknada.

Članak 15.

NAČELA

1. Plan naplate naknada temeljit će se na obračunu troškova pružatelja usluga za usluge korisnicima zračnog prostora. Prema tom planu, troškovi se raspoređuju po kategorijama korisnika.

2. Za utvrđivanje baze troškova naknada primjenjivat će se sljedeća načela:

(a) troškovi koje zajednički snose korisnici zračnog prostora su puni troškovi usluga u zračnoj plovidbi, uključujući odgovarajuće iznose za kamate na kapitalna ulaganja i amortizaciju sredstava, kao i troškove održavanja, rada, uprave i administracije;

(b) troškovi koje treba uzeti u obzir u ovom kontekstu su troškovi procijenjeni u odnosu na korištene uređaje i usluge u skladu s ICAO-vim regionalnim planom zračne plovidbe za europsku regiju. Tu se mogu uključiti i troškovi nacionalnih nadzornih tijela i/ili Priznatih organizacija, kao i drugi troškovi koje pretrpi relevantna država članica i pružatelj usluga u svezi s uslugama u zračnoj plovidbi;

(c) troškovi različitih usluga u zračnoj plovidbi specificirat će se zasebno, na način kako je to definirano u čl. 12.(3);

(d) uzajamno subvencioniranje troškova između raznih usluga u zračnoj plovidbi bit će dopušteno samo kada za to postoje objektivni razlozi i pod uvjetom da je jasno navedeno;

(e) transparentnost baze troškova za utvrđivanje naknada mora biti zajamčena. Potrebno je donijeti provedbene propise o dostavi informacija od strane pružatelja usluga, kako bi se omogućila kontrola planiranih sredstava, stvarnih troškova i prihoda. Te će se informacije redovito razmjenjivati između nacionalnih nadzornih tijela, pružatelja usluga, korisnika zračnog prostora, Komisije i Eurocontrola.

3. Ne dovodeći u pitanje Eurocontrolov sustav naplate rutnih naknada, države članice će se prilikom određivanja naknada u skladu sa stavkom 2 pridržavati sljedećih načela:

(a) naknade za raspoloživost usluga u zračnoj plovidbi određivat će se pod pravičnim uvjetima. Kod uvođenja naknada za različite korisnike zračnog prostora koji koriste istu uslugu, ne smiju se praviti nikakve razlike na nacionalnoj osnovi ili prema kategorijama korisnika;

(b) izuzeće određenih korisnika, naročito lakih i državnih zrakoplova, može se dozvoliti pod uvjetom da se troškovi takvog izuzeća ne prenose na druge korisnike;

(c) usluge u zračnoj plovidbi mogu donijeti dovoljno prihoda koji prelaze sve direktne i indirektne troškove poslovanja i omogućiti umjereni povrat sredstava, koji će doprinijeti unapređenju kapitalnih sredstava;

(d) naknade će odražavati troškove usluga u zračnoj plovidbi i uređaja stavljenih na raspolaganje korisnicima zračnog prometa, vodeći računa o relativnim proizvodnim kapacitetima raznih tipova zrakoplova;

(e) naknade će poticati sigurno, učinkovito i uspješno pružanje usluga u zračnoj plovidbi u cilju ostvarivanja visoke razine sigurnosti i ekonomičnosti, te stimulirati integrirano pružanje usluga. U tom smislu, naknade se mogu koristiti za ostvarivanje:

– mehanizama, uključujući financijske poticaje koji se sastoje od dobiti i gubitaka, kojima bi se pružatelje usluga u zračnoj plovidbi i/ili korisnike zračnog prostora potaknulo na uvođenje poboljšanja u upravljanju protokom zračnog prometa, kao što su povećanje kapaciteta i smanjenje kašnjenja, uz istovremeno održavanje optimalne razine sigurnosti. Odluka o primjeni takvih mehanizama isključivo je u nadležnosti pojedine države članice,

– prihoda koji će se ulagati u projekte pružanja pomoći specifičnim kategorijama korisnika zračnog prostora i/ili pružatelja usluga u zračnoj plovidbi u poboljšaju zajedničke infrastrukture zračne plovidbe, pružanju usluga u zračnoj plovidbi i uporabi zračnog prostora.

4. Provedbeni propisi na područjima iz stavaka 1, 2 i 3 utvrdit će se sukladno postupku iz čl. 8. Okvirne uredbe.

Članak 16.

REVIZIJA NAKNADA

1. Komisija će, u suradnji s državama članicama, kontinuirano provjeravati poštivanje načela i pravila iz čl. 14. i 15. Komisija će nastojati uspostaviti potrebne mehanizme za korištenje Eurocontrolovog stručnog znanja.

2. Na zahtjev jedne ili više država članica koje smatraju da se gore spomenuta načela i pravila ne primjenjuju propisno, ili na vlastitu inicijativu, Komisija će provesti istragu svake prijave nepoštivanja ili neprimjenjivanja navedenih načela i/ili pravila. U roku od dva mjeseca od primitka zahtjeva, nakon saslušanja predstavnika dotične države članice i nakon konzultacija s Odborom za uvođenje jedinstvenog neba u skladu s postupkom iz čl. 5.(2) Okvirne uredbe, Komisija će donijeti odluku o primjeni čl. 14. i 15. i o tome može li se nastaviti s dotadašnjom praksom.

3. Komisija će određenoj zemlji članici priopćiti svoju odluku i o tome informirati pružatelja usluga ukoliko se ta odluka pravno odnosi na njega. Svaka država članica može odluku Komisije uputiti Vijeću na razmatranje u roku od mjesec dana. Vijeće može kvalificiranom većinom donijeti drugačiju odluku u roku od mjesec dana.

POGLAVLJE IV

ZAVRŠNE ODREDBE

Članak 17.

USKLAĐIVANJE S TEHNIČKIM DOSTIGNUĆIMA

1. Radi usklađivanja s novim tehničkim dostignućima, Aneksi se mogu mijenjati u skladu s postupkom iz čl. 5.(3) Okvirne uredbe.

2. Provedbene propise, donesene na temelju ove Uredbe, Komisija će objaviti u Službenom listu Europske unije.

Članak 18.

SLUŽBENA TAJNA

1. Ni nacionalna nadzorna tijela, postupajući u skladu s nacionalnim zakonima, ni Komisija ne smiju otkrivati informacije povjerljive naravi, posebice informacije o pružateljima usluga u zračnoj plovidbi, njihovim poslovnim odnosima ili komponentama njihovih troškova.

2. Stavak 1 ne dovodi u pitanje pravo nacionalnog nadzornog tijela da otkrije određene informacije kada je to neophodno u svrhu izvršavanja svojih dužnosti, a takvo otkrivanje mora biti srazmjerno potrebama i pri tom se mora voditi računa o legitimnim interesima pružatelja usluga u zračnoj plovidbi u zaštiti svojih poslovnih tajni.

3. Nadalje, stavak 1 ne sprečava otkrivanje informacija o uvjetima i uspješnosti pružanja usluga, kada te informacije nisu povjerljive naravi.

Članak 19.

STUPANJE NA SNAGU

1. Ova Uredba stupa na snagu dvadeseti dan nakon objave Službenom listu Europske unije.

2. Međutim, čl. 7. i 8. stupaju na snagu godinu dana nakon objave Zajedničkih zahtjeva prema čl. 6. u Službenom listu Europske unije.

Ova Uredba u cijelosti obvezuje i izravno se primjenjuje u svim državama članicama EU.

U Strasbourgu, 10. ožujka 2004.

|  |  |
| --- | --- |
| Za Europski parlament | Za Vijeće: |
| Predsjednik | Predsjednik |
| P. Cox | D. Roche |

**ANEKS I**

UVJETI KOJIMA MORAJU UDOVOLJAVATI PRIZNATE ORGANIZACIJE
(Recognised Organisation)

Priznata organizacija:

– mora u pisanom obliku pokazati da ima veliko iskustvo u ocjenjivanju javnih i privatnih pravnih osoba u području zračnog prometa, osobito pružatelja usluga u zračnoj plovidbi i u sličnim djelatnostima koje su predmet ove Uredbe,

– mora imati opsežna pravila i propise za periodičnu provjeru gore navedenih pravnih subjekata, koja su objavljena i koja se kontinuirano dorađuju i usavršavaju kroz programe istraživanja i razvoja,

– ne smije rolom pružatelja usluga u zračnoj plovidbi, upravnih tijela zračnih luka ili drugih tijela koja su poslovno angažirana u pružanju usluga u zračnoj plovidbi ili usluga zračnog prijevoza,

– mora osigurati dovoljno ljudskih potencijala – tehničkih, rukovodećih, pomoćnog i istraživačkog osoblja – srazmjerno zadaćama koje mora obavljati,

– mora imati takvo upravljanje i administraciju koje će osigurati tajnost informacija kakvu administracija zahtijeva,

– mora biti spremna prosljeđivati relevantne informacije nadležnom nacionalnom nadzornom tijelu,

– mora definirati i dokumentirati svoju poslovnu politiku i ciljeve te svoju opredijeljenost za kvalitetu i mora osigurati da ljudi na svim razinama organizacije razumiju, provode i održavaju tu politiku,

– mora razvijati, provoditi i održavati učinkovit interni sustav kvalitete koji se temelji na odgovarajućim međunarodno priznatim standardima kvalitete i sukladan je europskom normama EN 45004 (inspekcijska tijela) i EN 29001, u skladu sa zahtjevima certifikacijske sheme sustava kvalitete IACS,

– mora imati certificiran sustav kvalitete od strane nekog neovisnog auditorskog tijela, priznatog od strane nadležnih tijela države članice u kojoj je gore navedena Priznata organizacija locirana.

**ANEKS II**

UVJETI VEZANI UZ SVJEDODŽBU

1. U svjedodžbi je potrebno navesti sljedeće:

(a) naziv nacionalnog nadzornog tijela koje izdaje svjedodžbu;

(b) podnositelj zahtjeva za izdavanje svjedodžbe (naziv i adresa);

(c) usluga za koju se izdaje svjedodžba;

(d) izjava da podnositelj zahtjeva ispunjava Zajedničke zahtjeve definirane u čl. 6 ove Uredbe;

(e) datum izdavanja i rok važenja svjedodžbe.

2. Dodatni uvjeti odnosno ograničenja koji se prilažu svjedodžbi, mogu se, ovisno o slučaju, odnositi na sljedeće:

(a) ravnopravan pristup uslugama za korisnike zračnog prostora i potrebni stupanj kvalitete takvih usluga uključujući stupanj sigurnosti i interoperabilnosti;

(b) operativne specifikacije pojedinih usluga;

(c) rok do koje se te usluge trebaju pružati;

(d) razna operativna oprema koja će se koristiti za neku određenu uslugu;

(e) izuzimanje ili ograničavanje pružanja nekih drugih usluga koje ne spadaju u usluge u zračnoj plovidbi;

(f) ugovori, sporazumi i druga pravna rješenja između pružatelja usluga i neke treće strane, koji se odnose na predmetne usluge;

(g) pružanje informacija koje su opravdano potrebne za provjeru sukladnosti usluga sa Zajedničkim zahtjevima, uključujući planove, financijske i operativne podatke te veće promjene vrste i/ili opsega usluga u zračnoj plovidbi;

(h) svi drugi pravni uvjeti koji nisu specifični za usluge u zračnoj plovidbi, kao što su uvjeti privremenog ili trajnog oduzimanja svjedodžbe.

[[1](#footnote-29081-1-backlink)] Sl. list C 103 E, 30. 4. 2002., str. 26

[[2](#footnote-29081-2-backlink)] Sl. list C 241, 7. 10. 2002., str. 24

[[3](#footnote-29081-3-backlink)] Sl. list C 278, 14. 11. 2002., str. 13

[[4](#footnote-29081-4-backlink)] Mišljenje Europskog parlamenta od 3. rujna 2002. (Sl. list C272 E, 13.11.2003., str. 296), Usuglašeni stav Vijeća od 18. ožujka 2003. (Sl. list C 129 E, 3.6.2003., str. 1) i stav Europskog parlamenta od 3. srpnja 2003. (još nije objavljen u Službenom listu). Zakonodavna rezolucija Europskog parlamenta od 29. siječnja 2004. i Odluka Vijeća od 2. veljače 2004.

[[5](#footnote-29081-5-backlink)] Vidi str. 9 ovoga Službenog lista.

[[6](#footnote-29081-6-backlink)] Sl. list 225, 12. 8. 1998., str. 27.

[[7](#footnote-29081-7-backlink)] Sl. list L 184, 17. 7. 1999., str. 23.

[[8](#footnote-29081-8-backlink)] Sl. list C 38, 6. 2. 2001., str. 3.

[[9](#footnote-29081-9-backlink)] Vidi str. 33 ovoga Službenog lista.

[[10](#footnote-29081-10-backlink)] Konvencija izmijenjena protokolom od 12. veljače i revidirana protokolom od 27. lipnja 1997.

[[11](#footnote-29081-11-backlink)] Vidi str. 20 ovoga Službenog lista.

[[12](#footnote-29081-12-backlink)] Vidi str. 10 ovoga Službenog lista.

[[13](#footnote-29081-13-backlink)] Vidi str. 26 ovoga Službenog lista.

[[14](#footnote-29081-14-backlink)] Sl. list L 145, 31. 5. 2001., str. 43.

Pravilnik, NN 115/2009-2869
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)